Rancakkan warisan budaya Sarawak

KUCHING: Kementerian Pelancongan, Kesenian dan Kebudayaan Sarawak (MTAC) mengambil inisiatif untuk merancakkan lagi warisan seni budaya Sarawak dengan sentiasa menyokong dan mengalu-alukan aktiviti yang dianjurkan.

Menteri Pelancongan, Kesenian dan Kebudayaan Sarawak merangkap Menteri Belia dan Sukan Sarawak, Datuk Abdul Karim Rahman Hamzah berkata, usaha Persatuan Penggiat Seni dan Kebudayaan Malaysia Kuching (MACPA) dalam menyatupadukan semua Penggiat Warisan Seni Budaya Sarawak telah membolehkan kemahiran dan bakat mereka dipersembahkan dan diiktirafkan di peringkat Malaysia malah seluruh dunia.

Beliau berkata demikian ketika berucap pada Majlis Makan Malam Sarawak Music and Fashion Galore (SAMFAG) 2020 di Sarawak Chamber, Riverside Majestic, Kuching, semalam.

“Penyemarakkan warisan seni dan budaya harus dilihat bukan sahaja sebagai warisan turun-temurun masyarakat Sarawak, namun ianya adalah satu usaha untuk menyatupadukan seluruh kumpulan etnik di Sarawak di dalam tema ‘Perpaduan dalam Kepelbagaian’, ujarnya.

Tambahnya, selain dapat mengekalkan warisan seni budaya kepelbagaian etnik di bumi Sarawak, Keunikan Warisan Seni Budaya Sarawak juga telah menjadi sumber pendapatan masyarakat.

“Untuk mengekalkan keberadaan Warisan Seni Budaya dalam masyarakat, pemuliharaan yang sistematik perlu dilaksanakan agar kualiti Warisan Seni Budaya dapat dicapai,” jelas beliau lagi.

“Inventori termasuk dokumentasi secara saintifik arkib, audio dan visual harus dilaksanakan kepada kumpulan etnik dan masyarakat bagi tujuan tersebut”, jelasnya.Menurut beliau lagi, untuk mengkaji pelaksanaan bengkel bagi tujuan mendidik masyarkat kearah dokumentasi dan inventori elemen warisan mengikut kerangka UNESCO, kerjasama antara MACPA dan MTAC telah dibuat.

Tambahnya, penubuhan badan baru iaitu ICH seketariat di Kuching yang bertujuan untuk mengusul dan mempromosikan pelbagai aktiviti dan Warisan Seni Budaya ke peringkat global juga akan dikaji dan dipertimbangkan oleh MTAC dengan Kerjasama MACPA.

“Segala program yang dirancang oleh MACPA dengan mana-mana pihak akan membuka mata masyarakat dunia terhadap keunikan Sarawak malah dapat membantu melonjakkan industri pelancongan Sarawak.

“Sehubungan itu, saya mengambil kesempatan ini untuk mengucapkan syabas dan tahniah di atas usaha semua pihak dalam menjayakan majlis SAMFAG 2020 ini dan mendoakan agar mereka berjaya serta terus berjuang dalam sektor ini,” kata beliau.

Oleh ‘AINI ‘AFIFAH

See author's posts


Capital A peroleh pelaburan lebih RM4 juta untuk penyelenggaraan hangar canggih

KUALA LUMPUR: Asia Digital Engineering (ADE), anak syarikat kejuruteraan dan penyelenggaraan Capital A Bhd telah memperoleh pelaburan berjumlah AS$100 juta (AS$1=RM4.460) daripada OCP Asia Ltd untuk membina dan mengendalikan 14 barisan kemudahan hangar penyelenggaraan pesawat yang canggih di Sepang, Selangor.

Ketua Pegawai Eksekutif (CEO) Capital A, Tan Sri Tony Fernandes berkata pelaburan itu juga akan diperuntukkan untuk pengembangan perniagaan ADE selanjutnya dalam pasaran lain.

Beliau berkata fasa pertama hangar penyelenggaraan itu akan siap pada suku kedua 2024 dan fasa kedua akan siap menjelang suku ketiga 2024.

“Daripada segi saiz, 14 barisan bermakna 14 pesawat boleh dibaiki pada satu-satu masa dan kami sedang mengkaji untuk meningkatkan kepada 20 barisan dalam tempoh tiga tahun,” katanya pada sidang media selepas majlis menandatangani perjanjian antara ADE dan OCP Asia di sini, hari ini.

Turut hadir menyaksikan pemeteraian perjajinan itu ialah Menteri Pelaburan, Perdagangan dan Industri (MITI), Tengku Datuk Seri Zafrul Abdul Aziz.

Fernandes berkata beliau menjangkakan ADE menyumbang keuntungan antara 30 dan 40 peratus kepada Capital A dalam tempoh empat hingga lima tahun akan datang.

“Pelaburan berjumlah AS$100 juta akan memberi kami keupayaan untuk berkembang menjadi 20 barisan dan kami akan menyediakan perkhidmatan daripada kebanyakan syarikat penerbangan di seluruh dunia,” katanya.

Sementara itu, Ketua Pegawai Eksekutif ADE, Mahesh Kumar berkata, pelaburan daripada OCP Asia juga akan membolehkan penambahbaikan kepada kemudahan sedia ada di hab operasi teras AirAsia, menjadikan ADE sebagai salah satu penyedia perkhidmatan penyelenggaraan, pembaikan dan baik pulih (MRO) pesawat terbesar di rantau ini.

“Kami melihat 70 peratus perkhidmatan pesawat daripada AirAsia dan 30 peratus daripada syarikat penerbangan bukan AirAsia termasuk pesawat Airbus dan Boeing akan menggunakan kemudahan tersebut,” katanya.

Diasaskan pada 2020, ADE menawarkan perkhidmatan pesawat seperti penyelenggaraan, penyelenggaraan pangkalan, pembaikan dan baik pulih komponen, pengurusan gudang, perkhidmatan teknikal dan organisasi reka bentuk bersama-sama dengan penyelesaian kejuruteraan dipacu digital dan perkhidmatan sokongan kejuruteraan. – Bernama

See author's posts


1,036 entrepreneur asil pengelandik jari direjista

KOTA SAMARAHAN: Asil Pengelandik Jari Sarawak ke digaga ari produk tekstil, asil kampung, asil tanah, asil besai enggau iya ke bukai tebilang amat laban alus sereta manah.

Nyentuka ngagai 31 Julai 2020, bisi 1,036 iku entrepreneur asil pengelandik jari ba Sarawak udah ngerijista diri enggau Kraf Tangan Malaysia ke bisi pengereja  753 iku sereta 2,054 iku komuniti asil pengelandik jari.

Ku Menteri Dagang Temuai, Arts enggau Main Asal  Dato’ Sri Nancy Shukri, penyampau barang enggau asil ke udah digumpul sereta dijual bala entreprenur asil pengelandik jari Sarawak bisi  RM8.3 juta.

“Dikena ngerembaika industri asil pengelandik jari  MOTAC bisi perambu deka nambahka produk asil pengelandik jari ba endur eko-dagang temuai di Sarawak.

“Nya kebuah kerejasama enggau Perintah Sarawak dikemanahka agi lebih agi ba pengawa ngemansangka produk asil pengelendik jari baru ke mandangka penyelai motif design raban bansa asal Sarawak.

“Produk asil pengelandik jari ke diasilka deka dijual nyadi pemeri naydika pengingat ngagai bala temuai ke bisi datai ngelawa taba eko-dagang temuai nya,” ku iya.

Iya mansutka jaku munyi nya dalam teks jaku maya ngatur penemuai bejalaika pengawa ba Universiti Malaysia Sarawak (UNIMAS),

Program Kraf Komuniti Ku (KKK) mega udah netapka mayauh bengkah produk unik Sarawak nyengkaum anyam rutan ari komuniti Penan Miri, anyam  kulit rutan ari  komuniti Baram, poduk asil pengelandik jari besi (senyata) ari komuniti Lawas enggau  produk marik ari komuniti Bidayuh ba kandang eko-dagang temuai Bau.

“Lebuh napai gaya baka ke diatu, kitai meseti besedia sereta nelebaka diri enggau norma baru dikena nentuka industri dagang temuai enggau main asal ulih meri penatai pemisi ngagai ekonomi menua.

“Ngarapka mayuh bengkah pengawa ke udah diperambuka ulih ngasuh industri tu besemekih nyengkaum sukung sereta kerejasama enda bebagi ari semua orang ke bisi besangkut paut lebih ngagai industri bukai,” ku iya.

See author's posts


GPS terbukti kotakan janji

Ahli Dewan Undangan Negeri (ADUN) Kabong, Mohd Chee Kadir mengungkapkan terima kasih kepada Kerajaan Sarawak yang telah mengotakan janji kepada penjaja-penjaja kecil di Kabong.

Beliau berkata, sebanyak 70 gerai telah mula diagihkan secara berperingkat-peringkat kepada penjaja di Pusat Penjaja Kabong bagi kemudahan mereka menjalankan perniagaan harian.

“Kerajaan Gabungan Parti Sarawak (GPS) terbukti mengotakan janji dengan menyalurkan peruntukan untuk membangunkan keperluan masyarakat setempat, meningkatkan taraf hidup melalui aktiviti ekonomi serta membangunkan fasiliti untuk kegiatan riadah dan penglibatan komuniti bagi mengukuhkan perpaduan dan kerjasama.

“Saya juga mengucapkan penghargaan terima kasih kepada kepimpinan Ketua Menteri Sarawak, Datuk Patinggi Abang Johari Tun Openg kerana beliau telah meluluskan projek ini sekali gus membuktikan kepedulian beliau kepada penduduk Kabong dalam merancakkan sumber ekonomi para penjaja di sini,” katanya pada Selasa lalu.

Pada Oktober tahun lalu, Menteri Muda Perdagangan Antarabangsa dan Industri, Terminal Perindustrian dan Pembangunan Usahawan, Datuk Naroden Majais ketika melakukan lawatan rasmi ke Kabong telah mengumumkan Kerajaan Sarawak melalui MINTRED Sarawak telah meluluskan dua projek di kawasan Dewan Undangan Negeri (DUN) Kabong yang berjumlah RM5.2 juta.

Peruntukan tersebut merangkumi mewujudkan Anjung Usahawan yang bakal menyediakan tempat untuk agensi kerajaan tempatan dan menjadi pusat penjualan hasil produk Kabong yang memperuntukkan kos berjumlah RM5 juta.

Manakala satu lagi projek iaitu Transformasi Usahawan Desa yang memerlukan peruntukan berjumlah RM200,000 dan semalam telah dizahirkan apabila gerai-gerai untuk penjaja kabong diagihkan.

Chee Kadir berkata, ini adalah selari dengan aspirasi Kerajaan Sarawak untuk menggalakkan usahawan meluaskan pasaran produk mereka melalui platform digital.

“Hasrat itu juga sejajar dengan usaha Kerajaan Sarawak untuk memastikan sektor ekonomi berskala kecil, sederhana dan besar terus dipacu untuk memperkasakan ekonomi Sarawak,” ujarnya.

Dalam pada itu sekali lagi menegaskan, setiap projek rakyat yang dilaksanakan GPS telah dilihat sendiri oleh rakyat.

“GPS telah berterusan untuk mengotakan janji dan setiap projek rakyat yang telah dan sedang dilaksanakan GPS adalah bukti bahawa GPS sentiasa mengotakan janji.

“Kita Kerajaan Sarawak tak pernah tidak tunaikan janji yang dibuat, kita tunaikan demi kesejahteraan rakyat,” tegasnya.

See author's posts


Jepun hormati Shinzo Abe

PENGAWAL KEHORMAT… Pengawal kehormat membawa tempayan yang mengandungi abu Shinzo Abe darialtar pada penghujung pengebumian. • Foto AFP

TOKYO: Orang kenamaan Jepun dan asing memberi penghormatan kepada bekas perdana menteri Shinzo Abe pada majlis pengebumian negara yang kontroversi semalam.

Abu Abe, yang dibawa oleh balunya Akie, tiba di Budokan di Tokyo, di mana 19 laras tembakan hormat ditembak sebagai penghormatan kepada bekas pemimpin yang terbunuh.

Rombongan yang membawa jenazahnya pergi dari rumah balunya di ibu negara, melepasi barisan tentera bersenjata berpakaian putih.

Di luar Budokan, beribu-ribu orang Jepun berdiri dalam barisan ketika abu tiba, menunggu untuk menghantar bunga dan berdoa di dua khemah perkabungan.

Koji Takamori datang dari utara Hokkaido bersama anak lelakinya yang berusia sembilan tahun. “Saya ingin mengucapkan terima kasih kepadanya. Dia telah melakukan begitu banyak untuk Jepun,” kata lelaki berusia 46 tahun itu.

“Cara kematiannya sangat mengejutkan. Sejujurnya, saya juga datang kerana sudah banyak tentangan. Hampir-hampir saya berada di sini untuk menentang mereka yang menentang (pengebumian) ini,” tambahnya.

Para penentang itu juga keluar, walaupun dalam jumlah yang lebih kecil, berarak berhampiran khemah sebelum demonstrasi yang dijangkakan di hadapan parlimen.

Dia meletak jawatan pada 2020 kerana masalah kesihatan yang berulang, tetapi kekal sebagai suara politik utama dan berkempen untuk parti pemerintahnya apabila seorang lelaki bersenjata membunuhnya pada 8 Julai.

Tetapi keputusan untuk memberinya pengebumian negeri mencetuskan tentangan, dengan sekitar 60 peratus rakyat Jepun menentang acara itu dalam tinjauan pendapat baru-baru ini.

Tidak puas hati

Tertuduh pembunuh Abe menyasarkan bekas pemimpin itu kerana percaya dia mempunyai hubungan dengan Gereja Penyatuan, yang dibencinya kerana sumbangan besar-besaran yang ibunya berikan kepada mazhab itu.

Pembunuhan itu mendorong penelitian baru terhadap gereja dan pengumpulan dananya, dan persoalan yang tidak selesa untuk penubuhan politik Jepun, dengan parti pemerintah mengakui sekitar separuh penggubal undang-undangnya mempunyai kaitan dengan pertubuhan agama itu.

Perdana Menteri Fumio Kishida berjanji parti itu memutuskan semua hubungan dengan gereja, tetapi skandal itu membantu mencetuskan rasa tidak puas hati terhadap pengebumian negara.

Beribu-ribu membantah upacara itu dan seorang lelaki membakar dirinya minggu lalu berhampiran Pejabat Perdana Menteri, meninggalkan nota yang dilaporkan menyatakan bantahannya terhadap acara itu.

Beberapa ahli parlimen dari parti pembangkang juga memboikot pengebumian itu.

Naib Presiden Amerika Syarikat (AS) Kamala Harris dan pemimpin dunia termasuk Perdana Menteri India Narendra Modi dan Perdana Menteri Australia Anthony Albanese adalah antara yang hadir.-AFP

See author's posts


Nilai eksport produk kayu disasar cecah RM19 bilion

LAWATAN… Menteri Perusahaan, Perladangan dan Komoditi, Datuk Zuraida Kamaruddin (tengah) mengadakanlawatan ke kilang perabot Dynamic Furniture Sdn Bhd di Kompleks Perabot Olak Lempit Banting, Kuala Langsat, baru-baru ini. Turut hadir Timbalan Menteri Perusahaan, Perladangan dan Komoditi, Datuk Seri Dr Wee Jeck Seng (tiga, kanan) dan Presiden Majlis Perabut Malaysia, Khoo Yeow Chong (kanan). • Foto BERNAMA

BANTING: Kerajaan menyasarkan nilai eksport produk kayu termasuk perabot berasaskannya mencecah RM19 bilion menjelang 2025 di bawah Dasar Agrikomoditi Negara (DAKN) 2021-2030.

Menteri Perusahaan Perladangan dan Komoditi, Datuk Zuraida Kamaruddin berkata, industri perabot kayu juga berpotensi mencatat pertumbuhan positif tahun ini dengan peningkatan permintaan daripada pasaran utama, sejajar peralihan negara ke fasa endemik.

“Malaysia merupakan pengeksport dan komponen perabot ke-10 utama dunia dan mencapai nilai eksport RM10.41 bilion pada tahun lepas dengan lima destinasi eksport utama seperti Amerika Syarikat, Jepun, Singapura, United Kingdom dan Australia.

“Sehubungan itu, Kementerian Perusahaan Perladangan dan Komoditi (KPPK) akan memperluaskan lagi pasaran komoditi negara termasuk sektor kayu-kayan. Malah, kita telah mengadakan Siri Jelajah Agrikomoditi di peringkat antarabangsa seperti di Emiriah Arab Bersatu (UAE), Arab Saudi, India dan Turki,” katanya pada sidang media selepas sesi libat urus dengan Majlis Perabot Malaysia (MFC) baru-baru ini.

Zuraida berkata, kementerian akan turut menganjurkan Sidang Kemuncak dan Ekspo Agrikomoditi Antarabangsa Malaysia (MiACES) pada 26 hingga 28 Julai ini di Pusat Perdagangan dan Pameran Antarabangsa Malaysia (MITEC) di Kuala Lumpur.

Mengulas sesi libat urus bersama MFC baru-baru ini, Zuraida berkata, KPPK akan meneliti punca caj penghantaran yang didakwa agak tinggi dan mencecah sehingga 40 peratus bagi eksport perabot tempatan ke luar negara yang membebankan pengusaha dan pemain industri tersebut.

Caj tinggi berbanding China itu juga menyebabkan banyak ekport perabot terpaksa ditangguhkan akibat ketidakmampuan peniaga menampung kos tersebut.

“Kita akan meneliti puncanya sama ada dengan Kementerian Pengangkutan atau berkaitan,” katanya.

MFC dengan keahliannya seramai 750 orang, turut membangkitkan isu mengenai status pengambilan pekerja asing.

Bagaimanapun, Zuraida menjelaskan bahawa sebuah jawatankuasa bagi menyegerakan permohonan kelulusan pekerja asing telah diwujudkan pada minggu ini (lepas) bagi mempercepatkan pengambilan pekerja asing.

“Jawatankuasa itu akan mula bermesyuarat minggu depan (ini). Pihak kementerian akan melakukan susulan untuk melihat bagaimana usaha industri perabot mendapatkan pekerja asing dapat dipercepatkan,” katanya.

Beliau berkata, jawatankuasa itu akan turut membolehkan pelbagai kementerian termasuk Kementerian Sumber Manusia mempercepatkan proses kelulusan dan menyelesaikan pengambilan pekerja terbabit. – Bernama

See author's posts


Teroka peluang pelaburan dengan Angel Investor

KUCHING: Program Angel Investor merupakan seminar yang dipilih susun bagi pelabur dan pemilik baharu yang bercita-cita tinggi untuk mengetahui dengan lebih lanjut mengenai peluang pelaburan.

Acara ini dianjurkan bersama oleh Perbadanan Ekonomi Digital Sarawak (SDEC) dan Dewan Perniagaan dan Perindustrian Umum Cina Kuching (KCGCCI) dengan kerjasama Dewan Perniagaan dan Perindustrian Cina Bersekutu Sarawak (ACCCIS) dan Malaysia Business Angel Rangkaian (MBAN).

Program Angel Investor akan diadakan dalam talian pada Sabtu (11 Disember), 9.30 pagi dengan objektif untuk mendidik orang ramai yang mengambil bahagian dengan maklumat mendalam mengenai Pelaburan dalam syarikat permulaan.

Di samping itu, seminar ini akan memberi peluang kepada peserta untuk melabur atau mencari peluang pembiayaan untuk mengkomersialkan idea, inovasi dan perniagaan mereka.

Antara isi kandungan yang akan dibincangkan pada seminar termasuklah, Latarbelakang dan peranan Angel Investor, perkongsian pengalaman daripada penceramah mengenai ‘Pelaburan Malaikat’ dan bagaimana untuk menjadi ‘Pelabur Malaikat’.

Seminar ini melibatkan barisan penceramah terkenal seperti Presiden MBAN Alan Lim, Naib Presiden MBAN Dr. Melissa Foo, Presiden KCGCCI dan Associated Chinese Chamber of Commerce of Sarawak Dato Tan Jit Kee dan CEO SDEC Sudarnoto Osman dan akan dikendalikan oleh Hazwan Razak, Ketua Jabatan Inovasi dan Keusahawanan SDEC.

Alan Lim ialah pengasas dan Ketua Pegawai Eksekutif Kumpulan MediaBanc, syarikat pemantauan media terbesar di Asia Tenggara sejak 1997. Beliau juga merupakan ketua perunding Nexea Angels, sebuah firma modal teroka. Sebelum ini, Alan bekerja di agensi pengiklanan di Malaysia dan Jepun selama 10 tahun. Beliau mengasaskan agensi perisikan pasaran yang dipanggil Pacific Forum dengan pejabat di Kuala Lumpur, Bangkok, Singapura dan Tokyo. Selain itu, sebagai sebahagian daripada “memberi kembali kepada masyarakat”, beliau telah melatih dan membimbing ramai usahawan muda pada masa lapangnya. Beliau juga merupakan pelabur dalam banyak syarikat permulaan di Asia Tenggara. Alan berkelulusan Sarjana Muda Sains dalam Pemasaran dan Sarjana Pentadbiran Perniagaan di Amerika Syarikat.

Dr. Melissa Foo ialah pelabur global dan pengurus portfolio. Beliau telah bekerja dalam bidang teknologi kewangan, penjagaan kesihatan, rangkaian perniagaan ke perniagaan (B2B), teknologi hartanah dan perusahaan sosial di New York.  Selain itu, beliau juga merupakan perunding untuk Kementerian Kewangan dan Kementerian Risiko dan Perusahaan dan Inovasi Sosial Jabatan Perdana Menteri Malaysia. Beliau juga pernah berkhidmat sebagai pengajar dan mentor di Akademi Pusat Inovasi Global Malaysia (MaGIC) dan Lean Startup Asia. Dr. Melissa Foo berkelulusan Ijazah Sarjana Muda Pembedahan Pergigian dari University of Melbourne, Australia dan Columbia Business School di New York, Amerika Syarikat, dengan Ijazah Sarjana Pentadbiran Perniagaan.

Hazwan mengetuai Jabatan Inovasi & Keusahawanan di SDEC, sebuah entiti berkaitan Kerajaan yang diamanahkan untuk menerajui pelaksanaan inisiatif Ekonomi Digital Sarawak. Pasukannya yang menakjubkan menumpukan pada membina ekosistem inovasi yang teguh yang menyokong pelajar tempatan, syarikat permulaan dan usahawan digital di seluruh pelusuk negeri. Dalam dekadnya yang lalu, Hazwan telah bekerja dalam operasi minyak dan gas huluan, dalam permulaan e-hailing multinasional, dan mengasaskan perusahaan sosial yang mengajar pengekodan kanak-kanak. Dia mendapat pendidikan di Melbourne dan Oxford dalam bidang kejuruteraan dan menyukai semua perkara teknologi.

Peserta yang berminat boleh klik pada pautan untuk mendaftar: https://forms.gle/mjrGSN25B5w9KKCS8

Pendaftaran ditutup pada atau sebelum Rabu (8 Disember). Untuk pertanyaan lanjut, orang ramai yang berminat boleh menghubungi Sekretariat Dewan Perniagaan dan Perindustrian Cina Kuching (KCGCCI) di talian 082-242577 dan WhatsApp 016-6555859 atau email ke kcgcci@kcgcci.org.my.

See author's posts


Sejarah Iban

MENUA IBAN … Kar menua Sarawak ti nunjuka menua kampung jerung dulu kelia ti di perimba bansa Iban.

Tusun Ke-35

PADANG PINDAH KE SUNGAI STRAP

Udah bulih ular sawa nya, Munan mupuk irau ati laban tauka burung ti baka nya. Lebuh nya Munan ninga pasal Apai Paau ba Ulu Skrang ti pandai pasal laba engggau burung ti baka nya. Nya alai, Munan pan ngasuh dua iku nembiak iya betanya ba Apai Paau pasal reti laba tauka burung nya. Sekumbang sida tu ti agi di ulu Skrang, Munan enda ngasuh sida serumah turun ba umai sida empu. Datai nembiak Munan nya di Ulu Skrang, sida pan nusui pasal sida ke munuh ular sawa nya.

“Nitihka penemu aku, burung nya enda bisa. Nadai ngawa. Utai nya nadai ngachau nyawa kita. Laban nya mih ulih muai semua sumpah Bunsu Bintang Banyak ti ngasuh kita ke peturun Padang lapar pungkang datai ke tujuh serak. Udah tu ila kita mesti diau tujuh hari, enda tau gawa ba umai tauka ba endur bukai. Maya nya mega kita patut begawai lalu ngaga piring tujuh itu ti dienselan ngena tujuh iku babi bindu tujuh sepa. Udah gawai nya ila, nya baru peturun kita diau senang lantang,” pia ku Apai Paau.

Pemulai dua iku nembiak Munan nya ari Ulu Skrang, seduai pan nusui semua utai ti diasuh Apai Paau kereja Munan. Ninga munyi nya Munan pan berumban nirika gawai nitihka semua utai ti diasuh Apai Paau nya. Berengkah ari  nya Munan sereta semua nembiak iya pan diau senang lantang kaya raja, bulih padi, bulih reta tengkira.

LEPAS ARI SUMPAH BUNSU BINTANG BANYAK

Betaun-taun udah ti lepas sereta selamat ari sumpah Bunsu Bintang Banyak bala peturun Padang nya pan makin mayuh-semayuh, beranak telesak datai ke nyau lebih mayuh ari bansa Seru ti endang bansa asal menua nya. Meda baka nya bansa Seru pan nyau bisi ati dengki lalu munuh bala Munan ngena chara kayau anak. Meda utai baka nya bala Munan pan betesau madahka kaban belayan sida ari Skrang, Saribas lalu ngayau bansa Seru. Nya ti ngujungka sida belaya lalu bemunsuh enggau bansa Seru. Bansa Seru alah kayau lalu rari ke menua bukai lalu tanah sida nya diempu bala Munan. Udah nya makin mayuh bala Dayak Iban datai-sedatai ari dua iti menua nya nitihka Munan ngiga menua baru di Krian. Ari nanga Sungai Babu nya Munan matak bala iya pindah baru tunga ke Utara Barat lalu diau mendam di Melupa, pati kiba Sungai Krian.

IBAN BERIMBA MENUA SUNGAI KRIAN

Bala Dayak Iban kelia ti dulu mungkar berimba menua Krian datai ari menua Saribas. Sekeda sida nya bala Iban Paku ti dulu rembus ba Sungai Krian ari Rimbas. Sekeda sida nya nengah ili Krian berengkah ari Sekundong tauka Kerangan Pinggai di Sungai Paku, mansa menua Rimbas di Debak, Deit, Belasau, Undai enggau Rapong ke Melupa lalu undur ngena perau ke ili Sungai Krian. Di Melupa sida tu diau mendam bumai betaun; tang sekeda sida nya terus ke Awik, Sebetan enggau Sabelak.

Seraban agi bansa Dayak Iban ti dulu mungkar menua Krian betuaika Radin. Sida pindah ke menua nya ari Samu di Sungai Paku. Datai sida di Rimbas ba Tembawai Surok Lelabi dalam menua Teru, sida ngulu sebatang sungai Teru lalu melunggang ke sepiak Batang Krian di Bayor. Datai di Bukit Penajar raban Radin bepechah dua. Seraban ke ili lalu matau menua Kawang enggau Batang Rimbas nyentuk ke Sungai Gerenjang, pati Ulu Krian. Seraban da matau menua Babang enggau Pilai. Sida undur nitihka penganyut ai sungai nya lalu sangkai  di Nanga Maras, Krian. Dia sida  diau mendam bumai betaun di menua nya.

Seraban agi Dayak Iban bukai ti datai ari Samu enggau Anyut lalu pindah ke Sungai Paku datai ke Meroh ti alai sida limpang ke kiba ngulu Sungai Ketoh pati Sungai Paku datai di entigis ba kaki Bukit Medang ti endur Linggir “Mali Lebu” luput lebuh tepedaka ular kendawang.

LINGGIR LUPUT MEDA ULAR KENDAWANG

Sekali lebuh ti pulai nemuai ari Ulu Krian, Linggir mansa tuchung Bukit Medang antara Ulu Krian enggau Ulu Paku. Maya nya Linggir tekenyit lalu luput meda seiku ular kendawang ba mua iya ti entachang ngagai iya. Maya iya luput, iya asai ke betemu enggau Bungai Nuing.

“Ambi nuan sirat aku nya Linggir, kena nuan matak serang. Sirat nya tau ke empelias nuan. Nuan enda ulih dipantap tauka ditimbak munsuh,” ku Bungai Nuing.

Dani iya luput, peda iya sirat amai bisi ngimbai iya ti gali ba tanah dia. Sirat nya pan dibai iya pulai lalu ditaruh iya teguh-teguh.”

Raban bansa Iban nya majakka pejalai sida nurun Bukit Medang lalu diau mendam sebelah kaki bukit nya di ulu Sungai Gerenjang. Sekeda sida bepechah ari raban besai nya lalu majak ngiga menua baru di Ulu Krian enggau Awas.

IBAN DI SUNGAI MELUPA

Kenu ku orang tuai kelia, bansa Dayak Iban tu endang seraban bansa ti rindu, keras sereta gagit ati ngiga, berimba lalu diau ba menua baru. Ukai tuju sida deka ngayau. Taja pia, enti seiku pan sida udah kena bunuh orang di menua baru sida nya, kaban belayan orang ti mati nya semua angkat magang lalu datai-sedatai deka bebalas sebarang maya baka bala Munan ti dibunuh bansa Seru di Krian nya mega.

Lebuh raban bansa Dayak Iban matau menua, berimba bumai betaun ba endur sida diau mendam di tanah Batang Krian, sida suah betemu enggau bansa Seru ti udah lama nguan menua nya. Bansa Seru tu jarang bumai nanam padi tang udu agi beridup enggau mulung. Sekeda bisi ga ulih berimbai umai, kebun sereta  rumah enggau bansa Iban. Sekeda raban Seru suah ngachau lalu munuh sekeda bala bansa Dayak Iban. Nyepi diri selalu diuti, dikachau lalu dibunuh bansa Seru baka nya, bala Iban pan bepadah sereta betesau diri semenua ngayau bansa Seru. Nya ti ngujungka sida beambu munsuh enggau bansa Seru.

Kenu ku sekeda pengingat tuai, bisi seiku tuai bansa Dayak Iban ti benama Daji mai bala iya bebalaska pemarai seiku ari nembiak iya lalu ngayau bansa Seru di Nanga Diso. Maya ti beamuk enggau munsuh dia Bujang Berani Iban ti benama Nanggai ari menua Rimbas mujur bedengah tuai Seru ti benama Genalus. Udah nya makin mayuh-semayuh bansa Iban ari Saribas datai lalu ngempu tanah di menua Batang Krian.

Nya alai menua Melupa pan lalu diperimba Daji. Sida tu datai ke Melupa nengah kempung jerung ti mungkur kaki bukit Sibirong di entigis Sungai Sulau, pati Sungai Assam di Melupa. Tegal sida tu ti dulu datai ba menua Sibirong lalu bumai betaun ba tanah ti dipansa sida, nya mih kebuah bukit nya dikumbai orang Bukit Sibirong Pesok. Pesuk @ Pesok reti iya rembus. Raban bansa Iban tu diau bumai betaun enda lama di Sibirong. Udah nya Unggang “Kumpang Pali” pan nguluka bala Iban ari Saribas pindah ke Krian nengah tanah Sungai Undai di Rimbas lalu ke ili Melupa. Unggang enggau bala nembiak iya pan diau mendam di Temudok di tengah menua Krian.

(Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive.) The Sarawak Journal 1994-The Source of Iban History, Benedict Sandin)

(Betampung ba Tusun Ke-36  minggu nyin ila)

Artikel ti deka nyadi bup tu ila endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enggau Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (i2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega,  bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai ulih serakup lalu begempung enggau bansa bukai di Sarawak mega. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115.

Oleh HARRY USUP UMBAR

See author's posts


Modelling enggau pemacha berita TV

MODELLING enggau TV Presenter nya dua bengkah pengawa ti nyau deka sebaka. Kebuah pia laban iya sama-sama begunaka pemanah gamal enggau pengelandik bejaku. Modelling nya pengawa mantaika mayuh macham pisin pekayan enggau (product) bukai lalu TV Presenter nya penyampai tauka pemacha berita ba TV. Sida tu orang ti dipilih; ngembuan skil ti tinggi ba pengawa ti dikereja sida.

Berita pemerindang minggu tu deka bekunsika berita enggau cherita ari siku dara bajik ke suah udah enggau orang masuk pekit pemajik gamal (beauty pageant) lalu baru ngujika diri nyadi model klip video lagu Iban. Maria Madelina Sujie madahka umur diri 24 taun, gawa nyadi penyampai berita TV (TV Presenter) ba TV Sarawak di Kuching. Ngembuan prinsip idup deka nyadi orang ti mujur dalam  pengidup,  Maria mega bepegai ba motto idup iya Agi Idup Agi Ngelaban. Taja agi biak Maria udah nemu nyaga ulah enggau perangai diri. Dipeda baka indu ke imun gaya, Maria enda sumbung lalu kemerah sereta jampat teleba enggau semua orang. Nyangka nya meh siti ari perangai ti patut dikembuan sida ke nyadi kumang enggau model.

PEKIT PEMAJIK ENGGAU MODELLING

Taja umur iya baru 24 taun, Maria udah suah enggau orang masuk pekit pemajik gamal (beauty pageant); suah menang tang kala ga alah.

“Aku udah suah enggau orang masuk pekit pemajik gamal tauka kumang / beauty pageant. Terubah iya dalam 2014 ke alai aku enggau pekit kumang Siol Kandis enggau Siburan. Aku menang ba dua bengkah pekit nya lalu dalam taun 2017 ba pekit Queen of The Queen of Sarawak aku mega menang. Nambahka nya aku mega bisi enggau masuk pekit Miss Sarawak Earth. Ba pekit nya aku semina bulih lumur dua. Aku dipilih nyadi ambassador, wakil Malaysia ba Miss Malaysia Earth 2017 nya. Peneleba aku ari suba meri peransang ngagai aku. Ba Pekit Raban Ngepan Iban Negeri Sarawak taun 2017 aku semina bulih lumur dua lalu pengudah nya aku bulih gelar Miss Photogenic Pesta Benak lalu Top 5 ba Miss Tourism Benak nya mega,” ku Maria becherita pasal pekit ti udah kala dipasuk iya.

MODEL KLIP VIDEO LAGU IBAN

Ditanya pasal pengawa nyadi model klip video lagu Iban, Maria madahka diri sebedau tu udah kala nyadi model ba album pemadu baru Maxwell Franklin Saran, Dara Manis.

“Keterubah iya aku nyadi model lagu iya nya ba album Dara Manis ari Maxwell Franklin Saran. Mayuh utai baru ti dipelajarka aku. Iya enda sebaka enggau disiplin ba pengawa bepekit kumang tauka ‘beauty pageant’ ti bukai. Taja pan pia, aku berasai temegah laban dipilih nyadi model album artis popular. Kelimpah ari nya aku mega ulih belajarka mayuh utai ti baru,” ku Maria sekali agi bekunsika peneleba iya nyadi model klip video lagu.

KLIP VIDEO TUBAI PENGERINDU

Ari perangai iya ti enda ngeninggi diri, Maria majak dikerindu ba dunya modelling. Kena 22 August 2018, Maria sekali agi dipilih ba klip video lagu Tubai Pengerindu ari Isa Lee.

“Taja pan aku nyadi model ba siti lagu Tubai Pengerindu tu aja tang aku bulih mayuh penemu baru. Jalai cherita siti lagu ke siti lagu enda sebaka. Baka nya model tauka artis ti enggau kitai dalam video nya tetap enda sebaka. Kelimpah belakun ba video aku mega berasai gaga begulai enggau bala ke sama mantu (crew) ba klip video tu.

“Taja hari panas terit di tebing tasik Pandan Lundu tang bai ati ti lantang semua penanggul enda terasai,” ku Maria ke madahka diri enda sabar nganti peluang baru nyadi model ba klip video lagu artis Iban ke bukai.

Lebuh dipinta meri komen pasal lagu Tubai Pengerindu, Maria dulu madahka diri berasai temegah ke lagu Iban maya ke diatu. Lagu enggau muzik kitai Iban diatu  nyau udah mayuh amat berubah manah agi.

“Ba aku, Tubai Pengerindu bisi bida mimit ari lagu bukai; ukai reti lagu bukai enda badas. Tubai Pengerindu ngembuan muzik enggau vokal ti nyelai ari lagu bukai. Leka lagu Tubai Pengerindu mega mai reti ti chukup dalam laban cherita dalam lagu dikenataika ngena leka jaku ti alus lalu tau ngasuh ati chelap. Aku chukup rinduka lagu tu,” ku Maria.

PESAN

Ngagai nembiak rebak baru ke bisi ati deka nyadi model, Maria madahka pengawa nya begunaka pemerani.

“Pengawa nyadi model ukai pengawa ti kelalu mudah. Pemajik aja engka bedau chukup laban kitai mega patut nemu mayuh skil enggau penau ke bukai. Sida iya mesti nyendiaka diri dulu ari segi mental enggau fizikal diri. Pekit kumang enggau pekit pemajik ke bukai begunaka IQ enggau mayuh bansa penemu tauka ‘general knowledge. Point tauka mark diberi ukai semina ba pemajik tang mayuh kriteria ke bukai. Nya alai, sebedau masuk pekit kitai mesti nyendiaka diri ari semua pekara,” ku Maria ngujungka randau kami duai.

Kitai arapka Maria terus mujur nyadi modelling enggau pemacha berita TV. Enda mayuh orang bulih pegawa ke bansa nya lalu ngena peluang tu kitai arapka iya nguna peluang nya enggau pengabis manah.  Nambahka nya, kitai mega arapka Maria bulih sukung tauka ‘support’ ari sida sebilik sereta orang ti dikesayauka iya laban nya siti ari pekara ti nentuka pemujur siku-siku orang ba dunya pemerindang ke ‘sensation’ sereta enggau gosip.

Oleh DIKARANG MR TUBAI PENGERINDU

See author's posts


Turun naik Industri getah, lada, koko di Malaysia

KUALA LUMPUR: Industri getah, lada dan koko di Malaysia tidak terkecuali daripada impak pandemik Covid-19 yang bukan sahaja menyebabkan masalah penawaran, tetapi juga permintaan, ditambah dengan kekurangan tenaga kerja dalam sektor pertanian.

Bagi menstabilkan harga agrikomoditi dalam menghadapi cabaran ekonomi yang terus membadai, kerajaan telah melaksanakan beberapa langkah antaranya meninjau pasaran baharu melalui aktiviti promosi dan padanan pasaran baharu dengan pengilang tempatan dan pembeli dari luar negara.

Antara insentif kerajaan untuk membantu sektor getah ialah menerusi Aplikasi RRIMniaga yang boleh digunakan oleh pelesen untuk merekodkan urus niaga getah bagi mempercepatkan proses permohonan Insentif Pengeluaran Getah (IPG) daripada Lembaga Getah Malaysia (LGM).

Kerajaan turut melaksanakan Mekanisme Penetapan Harga di ladang dengan menyediakan peruntukan sebanyak RM6.4 juta sebagai modal pusingan kepada koperasi untuk tujuan urus niaga getah.

Mekanisme ini dapat mengurangkan lapisan pembeli dan menawarkan harga getah sekerap pada purata RM0.10 hingga RM0.20 sekilogram lebih tinggi berbanding pembeli getah lain.

Insentif bagi sektor lada pula ialah menyediakan bantuan Input Pertanian Pekebun Kecil Lada di bawah Pakej Rangsangan Ekonomi (PRE) Prihatin 2020 berjumlah RM3,000 bagi satu hektar yang diberi secara ‘one-off’ melalui pemberian baucar.

Getah: Prestasi Industri Kurang Memberangsangkan

Walaupun prestasi pasaran getah pada tahun ini kurang memberangsangkan dan berdepan dengan pelbagai cabaran seperti masalah pekerja berikutan sekatan perjalanan yang dikenakan untuk mengekang penularan Covid-19, jumlah eksport getah asli (NR) dan barangan getah bagi tempoh Januari hingga September 2020, meningkat kepada RM38.4 bilion berbanding RM29.73 bilion dalam tempoh sama pada 2019.

Bagi komoditi getah, tahun ini menyaksikan eksport meningkat kepada RM25.88 bilion berbanding RM17.25 bilion dalam tempoh sama pada tahun lepas, disumbangkan oleh eksport produk barangan getah.

Bagaimanapun, eksport NR merosot kepada RM4.46 bilion berbanding RM4.52 bilion, diikuti lain-lain produk getah (RM1.0 bilion berbanding RM1.12 bilion) dan produk Heveawood (RM6.70 bilion berbanding RM6.85 bilion).

Data daripada Lembaga Getah Malaysia (LGM) itu disokong oleh laporan Jabatan Perangkaan Malaysia dalam Perangkaan Getah Bulanan yang menunjukkan pengeluaran NR meningkat 3.7 peratus pada September 2020 kepada 46,187 tan berbanding 44,543 tan pada bulan sebelumnya.

Menurut Jabatan Perangkaan, China masih kekal sebagai destinasi utama eksport getah asli iaitu 46.0 peratus daripada jumlah eksport pada September 2020 diikuti Jerman (13.2 peratus), Iran (3.8 peratus), Finland (3.3 peratus) dan Brazil (3.1 peratus).

Sarung tangan getah merupakan barangan eksport utama dengan nilai eksport meningkat 25.6 peratus kepada RM3.8 bilion pada September 2020 daripada RM3 bilion pada bulan sebelumnya dan antara negara tertinggi untuk eksport sarung tangan getah itu ialah Amerika Syarikat, Jerman dan United Kingdom.

Selain itu, sehingga 16 November 2020, purata harga rujukan tahunan bagi gred Getah Standard Malaysia (SMR 20) sebanyak 535.95 sen sekilogram.

Harga tertinggi yang dicatatkan ialah 716.0 sen sekilogram pada 28 Oktober 2020 dan paras harga terendah 449.50 sen sekilogram pada 2 April 2020.

Bagi lateks pukal (60 peratus Kandungan Getah Kering), purata harga rujukan tahunan mencatatkan 477.80 sen sekilogram setakat 16 November.

Harga tertinggi sebanyak 751.50 sen sekilogram pada 2 November 2020 manakala harga terendah yang dicatatkan ialah 405.50 sen sekilogram pada 2 April 2020.

Lada: Harga Dijangka Meningkat Bermula 2021

Lembaga Lada Malaysia (MPB) menjangka harga lada akan meningkat secara berperingkat bermula 2021 berikutan harga lada telah mengalami penurunan pada 2016 dan 2017 serta berterusan hingga 2020.

Katanya, jangkaan ini berdasarkan industri lada global yang dijangka mengalami perubahan trend harga pada setiap lima tahun.

MPB berkata, trend peningkatan harga lada ini sekali gus akan menarik lebih ramai pekebun dan usahawan baharu menceburkan diri dalam aktiviti penanaman lada dan seterusnya menggalakkan perkembangan industri hiliran lada.

Katanya sepanjang 2020, harga lada tempatan dan global masih menunjukkan trend yang tidak stabil dengan lambakan stok di pasaran global dan permintaan yang berkurangan terhadap komoditi itu menjadi faktor kepada penurunan harga lada dunia.

“Pandemik Covid-19 yang melanda dunia pada akhir 2019 turut mempengaruhi pasaran lada antarabangsa,” katanya.

Jumlah pengeluaran lada pada 2020 dianggarkan 30,000 tan metrik berbanding 33,940 tan metrik pada 2019, bagaimanapun, permintaan terhadap lada terutamanya lada Sarawak masih memberangsangkan kerana kualitinya yang tinggi dan aroma yang berbeza berbanding lada dari negara-negara pengeluar lain.

Bagi memastikan lada Malaysia terus mendapat permintaan dan kekal berdaya saing, MPB sentiasa berusaha mempromosikan lada yang berkualiti premium dan meninjau pasaran baharu yang berpotensi dengan penglibatan secara berterusan dalam pelbagai aktiviti promosi dan pemasaran di peringkat tempatan dan antarabangsa.

Sehingga September 2020, Malaysia telah mengeksport 5,934.33 tan metrik lada. Jepun masih menjadi destinasi utama dengan kuantiti eksport lada dari Malaysia yang tertinggi, sebanyak 2,347.63 tan atau bersamaan dengan 39.5 peratus daripada jumlah keseluruhan eksport Malaysia.

“Ini diikuti negara-negara lain seperti China 1,101.50 tan metrik (18.5 peratus), Taiwan 610.24 tan metrik (10.3 peratus), Singapura 450.22 tan metrik (7.6 peratus) dan Vietnam 357.76 tan metrik (6.0 peratus),” katanya.

Di samping itu, sehingga September 2020, Malaysia telah mengimport lada sebanyak 1,631.89 tan metrik, kebanyakannya dari Vietnam yang mewakili 53.7 peratus bersamaan dengan 875.98 tan daripada jumlah keseluruhan import lada Malaysia.

Antara faktor utama peniaga memilih untuk mengimport lada dari Vietnam ialah tawaran harga yang lebih rendah untuk memenuhi permintaan sebahagian segmen pasaran.

Koko: Malaysia Kekal Sebagai Pengeluar Kedua Terbesar di AsiaSementara itu, Timbalan Ketua Pengarah (Operasi) Lembaga Koko Malaysia, Dr. Ramle Kasin berkata, industri koko Malaysia kekal sebagai pengeluar kedua terbesar di Asia.

Beliau berkata secara keseluruhannya, pandemik Covid-19 yang telah melanda dunia dan menjejaskan ekonomi dijangka turut memberi impak kepada permintaan terhadap produk koko.

Katanya, perolehan daripada eksport biji koko dan produk koko sehingga September 2020 berjumlah RM4.59 bilion, merosot 3.90 peratus daripada RM4.77 bilion dalam tempoh sama pada 2019.

Bagaimanapun, nilai eksport kulit biji koko, lemak koko dan serbuk koko, masing-masing mencatatkan peningkatan lebih 100 peratus, 2.80 peratus dan 3.40 peratus.

“Lemak koko merupakan penyumbang utama kepada pendapatan eksport biji koko dan produk koko sehingga September 2020 iaitu sebanyak RM1.89 bilion atau 41.20 peratus,” katanya.

Beliau berkata, penghasilan pengisaran biji koko untuk tempoh Januari hingga September 2020 turut mengalami penurunan sebanyak 16 peratus kepada 76,461 tan metrik berbanding 91,197 tan metrik dalam tempoh sama pada 2019.- Bernama

See author's posts


Barangan bernilai RM35,000 lesap, kedai aksesori dipecah masuk

CONNIE CHIENG

KUCHING: Sebuah kedai aksesori memancing di Jalan Bayang, Taman Sasa dipecah masuk pada Rabu dengan jumlah kecurian sebanyak RM35,000.

Pemilik kedai berkata beliau membuka kedai pada jam 9.00 pagi di Kim Ho Fish Tackle di pusat komersil Sentosa dan mendapati bahawa dinding di belakang kedai dipecah masuk dan keadaan kedai adalah berselerak.

Beliau berkata daripada siasatan awal, antara barang yang hilang adalah tali pancing, batang pancing, mesin pancing dan wang tunai sejumlah lebih kurang RM300 yang disimpan di dalam laci meja.

Kedai tersebut biasanya bermula pada jam 9.00 pagi hingga 5.00 petang.

Semua barangan yang dipamer di kedai hilang dan tidak ada paparan CCTV di dalam.

Polis percaya bahawa pencuri menggunakan gerudi untuk memecah masuk menerusi dinding belakang kedai. Kes masih dalam siasatan.

See author's posts


Ahli PBB Lingga buat laporan polis

SIMANGGANG: Seramai 15 ahli Parti Pesaka Bumiputera (PBB) Lingga Lingga tampil di Balai Polis Sri Aman di sini petang Rabu lepas untuk membuat laporan terhadap satu artikel berkaitan wakil rakyat mereka, Simoi Peri sebelum ini.

Artikel kajian persepsi mengenai wakil rakyat wanita Simoi Peri itu sedang tular di aplikasi media sosial iaitu WhatsApp group (Benak Family Group) pada masa sekarang dan dihasilkan oleh Awang Kasmurie Awang Ketot.

Mereka yang tampil membuat laporan polis berkenaan adalah Mohd Yusop Lugom (mewakili PBB DUN N28 Lingga), Kaunselor Kunjang Nanang (mewakili Pesaka PBB DUN N28 Lingga) dan Dayang Megeret Abang Hamid (mewakili Pergerakan Wanita PBB DUN N28 Lingga).

Turut hadir, Florence Suyong (mewakili Pesaka Pergerakan Wanita PBB DUN N28 Lingga), Tuai Rumah Augustine Nanta Kudang (mewakili Ketua Kaum Skra/Putat), Ayu Kias (mewakili PBB kawasan Seduku) dan Awang Azahari Awang Ahmad (mewakili PBB Kawasan Lemanak).

“Keputusan kajian Awang Kasmurie tidak mencerminkan kebenaran sebenar DUN Lingga,” menurut laporan polis yang dibuat oleh kumpulan berkenaan.

Mereka memberitahu, kajian bertajuk “Persepsi Penduduk DUN Lingga Terhadap ADUN N.28 Lingga” yang dihasilkan oleh Awang Kasmurie itu disifatkan sebagai cubaan untuk mencemar dan mencalarkan reputasi Simoi.

“Kami, ahli-ahli PBB Cawangan DUN Lingga mencurigai perbuatan ini dan menganggapnya sebagai sebahagian perbuatan daripada pihak pembangkang yang cuba memburukkan imej Simoi Peri dan mencetuskan persepsi negatif menjelang Pilihan Raya Negeri (PRN) Sarawak akan datang.

“Keadaan tersebut ditambah dengan reputasi ADUN Lingga yang selama ini sangat diterima penduduk (di Lingga) berdasarkan perkhidmatan yang diberi selama ini sejak menjadi wakil rakyat DUN Lingga,” kata mereka.

Selain itu, keputusan kajian itu kata mereka juga tidak mencerminkan kehendak dan suara majoriti penduduk DUN Lingga kerana wujud beberapa persoalan yang mencurigakan serta dakwaan tidak benar sekaligus cuba mengeksploitasi pemikiran penduduk khususnya para pengundi di kawasan DUN Lingga.

Lagi pun dakwaan yang mengatakan Simoi Peri gagal membawa perubahan dan pembangunan seimbang kepada penduduk DUN Lingga kata kumpulan itu jelas suatu usaha terdesak pihak tertentu yang cuba menghasut pengundi kononnya wakil rakyat mereka tidak mesra dan tidak membawa pembangunan.

“Sepanjang menjadi wakil rakyat, Simoi Peri telah berusaha membangunkan kawasan DUN Lingga bersama dengan PBB dan Gabungan Parti Sarawak (GPS) selaku parti memerintah Kerajaan Sarawak pada masa sekarang.

“Malah, setiap permasalahan dan kebajikan penduduk juga sentiasa diselesaikan dari masa ke semasa seperti mana yang diperjelaskan dalam polisi dan dasar Kerajaan Sarawak,” kata mereka.

Kumpulan itu turut memberitahu setiap ahli GPS mempunyai buku laporan atau dikenali sebagai ‘score card’ dan Key Perfomance Indicator (KPI) yang perlu diperlengkap bagi memastikan setiap ADUN GPS memberikan perkhidmatan terbaik kepada penduduk.

“Justeru, kami ahli-ahli Cawangan PBB DUN Lingga menafikan sekeras-kerasnya tuduhan yang dibuat oleh penulis Awang Kasmurie yang cuba mengaibkan wakil rakyat kami iaitu Simoi Peri,” kata mereka.

Laporan polis tersebut kata mereka juga dibuat sebagai tanda bantahan dan menafikan sekeras-kerasnya tuduhan tidak berasas itu dan berharap agar pihak berwajib mengambil tindakan sewajarnya terhadap penulis dan mereka yang terlibat dalam kajian tersebut.

Oleh Valentine Ngumbang

See author's posts


Lebih 180 penerbangan ke Pulau Jeju dibatalkan

JEJU: Lebih 180 penerbangan yang tiba dan berlepas dari Pulau Jeju di selatan Korea Selatan dibatalkan hari ini ekoran hujan lebat dan angin kencang, menurut pihak berkuasa lapangan terbang.

Lapangan Terbang Antarabangsa Jeju melaporkan pembatalan 183 penerbangan domestik sehingga 8.00 pagi, katanya.

Pihak berkuasa menjangkakan operasi syarikat penerbangan akan disambung semula pada sekitar 1.00 tengah hari, lapor agensi berita Yonhap.

Pihak berkuasa cuaca telah mengeluarkan amaran angin kencang dan perubahan mendadak arah angin sejak Khamis dengan 243 penerbangan dibatalkan. – Bernama-Yonhap

See author's posts


Minyak AS ditutup pada paras paling rendah

NEW YORK: Harga minyak terus merosot pada Selasa apabila peniaga semakin bimbang terhadap pengetatan dasar bank pusat yang akan mendorong kemelesetan ekonomi dan melumpuhkan permintaan ke atas bahan tenaga, lapor Xinhua.

West Texas Intermediate (WTI) bagi penghantaran Januari susut AS$2.68 atau 3.5 peratus, untuk ditutup pada AS$74.25 setong di New York Mercantile Exchange. Ini menandakan penutupan kontrak bulan hadapan terendah sejak 23 Dis 2021, menurut Data Pasaran Dow Jones.

Minyak mentah Brent untuk penghantaran Februari merosot AS$3.33 atau empat peratus untuk ditutup pada AS$79.35 setong di London ICE Futures Exchange, penutupan terendah sejak Januari.

Kemerosotan itu menyusuli sesi suram di pasaran minyak yang menyaksikan WTI dan Brent turun masing-masing 3.8 peratus dan 3.4 peratus, pada Isnin.

Data dikeluarkan pada Isnin menunjukkan momentum kukuh dalam sektor perkhidmatan AS sekali gus meningkatkan kebimbangan bahawa Rizab Persekutuan mungkin terpaksa menaikkan kadar lebih daripada yang dijangkakan.

“Pasaran masih bergerak dalam kebimbangan bahawa Rizab Persekutuan akan memacu ekonomi ke arah kemelesetan,” kata Phil Flynn, penganalisis di The Price Futures Group, dalam nota pada Selasa.

Pertubuhan Negara Pengeksport Petroleum (OPEC) dan sekutunya secara kolektif dikenali sebagai OPEC+, pada Ahad memutuskan untuk berpegang pada dasar sedia ada untuk mengurangkan pengeluaran minyak sebanyak dua juta tong sehari dari November hingga akhir 2023 di tengah-tengah ketidaktentuan pasaran.

Peniaga juga menunggu data mengenai stok bahan api AS Rabu ini apabila Pentadbiran Maklumat Tenaga akan mengemukakan laporan status petroleum mingguannya. S&P Global Commodity Insights menjangkakan bekalan AS menunjukkan penurunan sebanyak 2.4 juta tong bagi minggu berakhir 2 Dis.

— BERNAMA

See author's posts


Malaysia-Indonesia pertahan kepentingan kelapa sawit – PM Anwar

PUTRAJAYA: Malaysia dan Indonesia pertama kali senada dalam usaha kedua-dua negara selaku pengeluar minyak sawit mempertahankan komoditi berkenaan yang berhadapan ancaman kempen anti sawit.

Perdana Menteri Datuk Seri Anwar Ibrahim hari ini menzahirkan ucapan tahniah kepada kedua-dua kementerian dari kedua-dua negara di atas usaha sama mereka mencapai kata sepakat.

“Tahniah kepada kedua-dua Menteri kerana pertama kali satu suara mempertahankan kepentingan kelapa sawit,” katanya semasa sidang media bersama Presiden Indonesia Joko Widodo di Kompleks Seri Perdana, hari ini.

Baru-baru ini Timbalan Perdana Menteri merangkap Menteri Perladangan dan Komoditi Datuk Seri Fadillah Yusof dan Menteri Koordinator Hal Ehwal Ekonomi (KOMENKO) Indonesia, Dr Airlangga Hartarto telah menyertai misi bersama ke Kesatuan Eropah (EU) bagi melindungi kepentingan sektor minyak sawit kedua-dua negara.

Kunjungan itu adalah di bawah Majlis Negara-Negara Pengeluar Minyak Sawit (CPOPC).

Anwar turut seiring dengan Joko Widodo yang sering menegaskan di forum-forum antarabangsa keperluan melindungi industri sawit adalah bertujuan melindungi pekebun kecil dan bukan semata-mata syarikat-syarikat korporat.

Di sidang media yang sama, Presiden Indonesia itu turut menyampaikan penghargaan kepada kerajaan Malaysia dalam usaha bersama menangani diskriminasi terhadap sawit dan komoditi lain.

Beliau turut menghargai misi bersama Malaysia dan Indonesia ke EU baru-baru ini bagi menangkis kempen anti sawit di benua berkenaan.

“Kolaborasi semacam ini harus diperkuat, jangan sampai komoditi yang dihasilkan oleh Malaysia dan Indonesia didiskriminasi di negara lain,” tegasnya.

Sementara itu, dalam satu kenyataan bersama, kedua-dua pemimpin menekankan perlunya untuk bekerjasama rapat bagi menangani langkah diskriminasi yang sangat merugikan terhadap minyak sawit oleh EU melalui pengenalan Peraturan Penebangan Hutan Kesatuan Eropah (EUDR).

Mereka menggariskan bahawa EU perlu segera menangani langkah-langkah diskriminasi tersebut dan berusaha ke arah penyelesaian yang adil dan saksama.

Joko Widodo dan delegasi mengadakan lawatan kerja dua hari ke Malaysia atas jemputan Perdana Menteri bermula Rabu, bertujuan untuk mengukuhkan lagi hubungan yang telah lama terjalin dan rapat antara kedua-dua negara itu.

Kedua-dua pemimpin hari ini mengadakan perbincangan tertutup dan menyaksikan enam pertukaran perjanjian yang dimeterai berkenaan perdagangan, promosi pelaburan dan halal serta penyelesaian maritim. – Bernama

See author's posts


Bank pusat India keluarkan wang kertas 2,000 rupee daripada edaran

NEW DELHI: Bank pusat India pada Jumaat memutuskan untuk mengeluarkan wang kertas 2,000 rupee daripada edaran.

Wang kertas 2,000 rupee (bernilai kira-kira AS$24) diperkenalkan pada November 2016 apabila kerajaan memansuhkan wang kertas 500 dan 1,000 rupee.

“Objektif memperkenalkan wang kertas 2,000 rupee telah tercapai…Oleh itu, cetakan wang kertas baharu 2,000 rupee dihentikan pada 2018-19 (tahun fiskal). Wang kertas itu juga sudah jarang digunakan dalam urus niaga….stok wang kertas lain terus mencukupi untuk memenuhi keperluan orang ramai,” menurut kenyataan Reserve Bank of India (RBI).

Wang kertas yang ada di pasaran kekal sah digunakan sehingga 30 September dan boleh ditukar dengan mata wang lain.

Kira-kira 89 peratus daripada wang kertas ini dikeluarkan sebelum Mac 2017 dan berada di penghujung jangka hayat antara empat hingga lima tahun.

Jumlah nilai wang kertas 2,000 rupee dalam edaran ialah 3.62 trilion rupee (kira-kira AS$43.7 bilion), merangkumi 10.8 peratus daripada wang kertas dalam edaran pada akhir Mac tahun ini.

Keputusan secara tiba-tiba lebih enam tahun lalu itu pernah mencetuskan huru-hara di bank-bank di seluruh negara apabila orang ramai mahu membuat penukaran.

Menurut kerajaan langkah itu bertujuan untuk membendung rasuah dan mengumpul kekayaan secara haram.

Bekas timbalan gabenor RBI, R. Gandhi berkata, menarik balik wang kertas 2,000 rupee daripada edaran dapat membantu mengekang orang ramai menyorok mata wang bernilai tinggi itu. – Bernama

See author's posts


Misi mencari ‘sesuatu’

KETUA Jurulatih Harimau Malaya Tan Cheng Hoe berharap pemainnya akan dapat belajar sesuatu daripada perlawanan persahabatan antarabangsa Tier 1, menentang pasukan ke-99 dunia Bahrain, di Stadium Nasional Bahrain di Riffa hari ini.

Cheng Hoe menyatakan aksi persahabatan menentang Bahraian itu sepatutnya memberikan mereka ‘bayangan’, bagaimana mereka sepatutnya bermain dalam perlawanan penting menentang Emiriah Arab Bersatu (UAE) pada kelayakan Piala Dunia 2022/Piala Asia 2023 pada 3 Jun di Dubai.

Ini kerana beliau berkata, Bahrain bermain dengan cara yang sama dengan permainan UAE terutamanya dalam serangan dan pertahanan.

“Pemain perlu belajar dan perhatikan cara Bahrain menyerang dan bertahan, kerana mereka permainan mereka lebih kurang seperti UAE, dan jika pemain kita boleh lakukannya, kita tentunya bersedia untuk perlawanan menentang UAE,” katanya dalam sidang media secara maya semalam.

Jurulatih berusia 52 tahun itu berharap, pemain akan dapat menghadapi tekanan selepas kekalahan 1-4 kepada Kuwait pada perlawanan Ahad lepas, dengan mengambil langkah lebih berhati-hati ketika bertemu Bahrain, kerana pasukan itu telah seri dalam pertemuan menentang Ukraine, dalam satu lagi perlawanan persahabatan pada hari yang sama.

Cheng Hoe berkata, pasukan kejurulatihannya masih lagi menilai tahap kecergasan pemain mereka, termasuk taktik yang akan digunakan ketika menentang Bahrain, hari ini.

Dalam masa yang sama Cheng Hoe telah memberikan ingatan kepada pemainnya untuk menjangkakan perlawanan yang lebih hebat daripada UAE, yang kelihatan lebih kuat berbanding ketika pertemuan mereka di Bukit Jalil pada 10 September 2019.

Bekas jurulatih Kedah itu memberitahu pemainnya untuk berjaga-jaga dengan penyerang UAE Ali Mabkhout, yang melakukan hatrik ketika membantu pasukannya mengalahkan Jordan 5-1 dalam perlawanan persahabatan Isnin lepas kerana pemain itu mampu memberikan kesukaran kepada pertahanan Harimau Malaya pada perlawanan yang akan datang.

Selepas bertemu UAE, Malaysia akan menamatkan perlawanan Kumpulan G mereka dengan bertemu Vietnam pada 11 Jun dan Thailand 15 Jun ini.-Bernama

See author's posts


SIDS terima kunjungan hormat DBNA

KUCHING: Pengerusi Sarakup Indu Dayak Sarawak (SIDS) Dato Ir. Alice Jawan Empaling menyambut kunjungan hormat Pengerusi Wanita Dayak Bidayuh National Association (DBNA)  2020-2022 Cr. Theresa Udam dan beberapa pegawainya di Pelita Tower, baru-baru ini.

Dato Alice menyatakan rasa senangnya bertemu dengan pemimpin wanita DBNA dan berharap untuk jaringan yang lebih baik dan dia membincangkan beberapa kolaborasi yang akan memberi manfaat kepada semua wanita Dayak.

Beliau mengetengahkan dan mengajak wanita DBNA untuk turut serta dalam webinar yang akan datang iaitu ‘Memperkasa Wanita Dayak Melalui Pendidikan’ 28 Ogos.

Dato Alice menyatakan penghargaan kepada Cr. Theresa kerana memulakan pertemuan pertama ini dan berharap agar semua NGO wanita Dayak akan berusaha mewujudkan Jaringan Wanita Dayak.

Oleh Nur Ain Otsman

See author's posts


Pergerakan antara zon perlu permit polis

KUCHING: Jawatankuasa Pengurusan Bencana Negeri Sarawak (JPBNS) mengumumkan pergerakan antara zon bagi jabatan dan agensi di bawah kategori perkhidmatan penting (Essential Services) memerlukan salinan kelulusan daripada Ketua Jabatan masing-masing dibawa sebagai syarat untuk bergerak dari Zon 1 ke Zon 2 dan juga sebaliknya.

Sementara itu semua pergerakan dari Zon 1 ke Zon 2 dan juga sebaliknya perlu mendapat permit kebenaran daripada PDRM terlebih dahulu sebelum membeli tiket perjalanan seperti penerbangan dalam negeri (Domestic Flight), pergerakan menggunakan bas wilayah dan pergerakan menggunakan bot ekpres.

Sekretariat juga menasihati orang ramai agar tidak leka dan terus kekal waspada dan pastikan saranan dan nasihat kesihatan diamalkan pada setiap masa, tegas kenyataan itu semalam.

Antara nasihat yang sewajarnya dijadikan satu kebiasaan baharu dalam kehidupan harian dengan mengamalkan SOP:

S: Syarat-syarat seperti yang ditetapkan di bawah Perintah Kawalan Pergerakan Pemulihan (PKPP);

O: Orang yang berisiko tinggi seperti kanak-kanak, bayi, warga emas dan orang kurang upaya (OKU) perlu dilindungi, individu tidak sihat dan bergejala dikehendaki segera menjalani pemeriksaan kesihatan;

P: Penjarakan sosial diamalkan pada setiap masa iaitu sekurang-kurangnya 1 meter.

Kenyataan itu juga mendedahkan semalam PDRM telah mengeluarkan sebanyak 53 notis kompaun kerana tidak mematuhi operasi prosedur standard (SOP) iaitu di Kuching (22), Bintulu (12), Mukah (8), Miri (6), Limbang (2), Sri Aman (1), Sarikei (1) dan Samarahan (1).

Sementara itu, kenyataan JPBNS menegaskan, PDRM akan terus memperketatkan SOP termasuk pemakaian topeng muka di tempat awam sehingga 31 Ogos akan datang.

Oleh Alexandra Lorna

See author's posts


10 peserta didedah ilmu usahawan

KURSUS Kemahiran Quick Win Masakan (Food Stall) memberi impak kepada peserta berpotensi, berkemahiran dan ingin menambah nilai pendapatan mereka dalam bidang masakan serta mempelbagaikan jualan mereka.

Program ini dianjurkan oleh KEMAS bahagian P.200 Batang Sadong/Daerah Simunjan pada 27 hingga 29 Oktober lalu bertempat di PKK KEMAS Kampung Tanjung Harapan. Program yang berlansung selama tiga hari tersebut diadakan secara kaedah teori dan amali.

Seramai 10 peserta dipilih untuk mengikuti program ini yang mana pemilihan dilakukan oleh Ahli Jawatankuasa Pemilihan Peserta yang dilantik oleh Pengarah KEMAS Negeri Sarawak melalui temuduga secara dalam talian.

Pemilihan tersebut berdasarkan kretiria pemarkahan dan syarat penyertaan yang ditetapkan oleh KEMAS. Program tersebut menampilkan tenaga pengajar jemputan, Khalik Senak (HRDF Certified) membantu peserta memahami Asas Keusahawanan.

Beliau bergiat aktif dalam aktiviti Digital Kenyalang yang berlansung sejak September 2021 semasa negara bergerak ke arah endemik.

Menurut Khalik Senak, peserta merupakan usahawan sekitar Simunjan yang berpotensi untuk dibantu dan berminat untuk membantu diri sendiri.

“Program ini tidak akan lengkap sekiranya hanya atas usaha sebelah pihak sahaja. Ia memerlukan peserta sendiri ingin berubah dan membantu diri sendiri. Disebabkan itu, pemilihan peserta berdasarkan garis panduan yang ditetapkan oleh KEMAS.

“Sepanjang program berlansung. Peserta menunjukkan minat yang mendalam untuk memajukan aktiviti perniagaan mereka. Antara ilmu yang dikongsikan dalam program ini adalah berkaitan dengan sokongan dan bantuan dari pihak KEMAS, Keusahawanan dan masakan yang dijalankan secara praktikal.

“Peserta tidak hanya dibantu setakat ini sahaja. Tetapi peserta juga dipantau selama dua tahun oleh Pemaju Masyarakat dan Penyelia.

“Kesemua peserta akan dipantau aktiviti mereka setiap bulan dan laporan pemantauan berkenaan akan dihantar ke Bahagian Pendidikan Kemahiran (BPKEM) KEMAS Ibu Pejabat.

“Peserta yang dipilih juga dibantu melalui bantuan alatan aktiviti perniagaan seperti Food Stall, Kanopi dan meja bagi merancakkan aktiviti perniagaan mereka.

“Program ini mendedahkan peserta tentang berfikiran kreatif, enovatif dan kompetitif. Dengan sumber yang terhad bukanlah penghalang untuk mereka bergerak lebih jauh.

“Apa yang menghalang mereka bergerak jauh adalah mereka sendiri yang membantaskan minda mereka pada satu ruang sahaja,” jelas Khalik.

Hasilnya, salah seorang peserta iaitu Zainol menyatakan program ini memberi prospektif baru cara beliau berfikir. Banyak perkara baru yang beliau pelajari mengenai survival perniagaan dan bagaimana untuk mengembangkan perniagaan.

Beliau berharap program ini diteruskan dan diperluaskan di Kawasan luar banda bagi membantu para peniaga yang terjejas akibat pandemik yang melanda negara.

“Ini adalah kaedah yang terbaik bagi merapatkan jurang antara bandar dan luar bandar. Mengenal dan mengeluarkan potensi sumber yang terdapat di luar Bandar,” katanya.

See author's posts


Penalti Fernandes julang United

BRUNO Fernandes menjaringkan penalti dalam waktu tambahan ketika Manchester United mengalahkan FC Copenhagen 1-0 semalam di peringkat suku akhir Liga Europa, berubah menjadi kejohanan kalah mati lapan pasukan di Jerman kerana wabak Covid-19.

Pemain antarabangsa Portugal itu menjaringkan gol ketujuh terbaiknya dalam pertandingan ini ketika United membuat pertembungan separuh akhir menentang Sevilla atau Wolves, meneyrtai Inter Milan dalam penentuan empat pasukan terakhir berikutan kemenangan 2-1 pasukan dari Itali itu ke atas Bayer Leverkusen di Dusseldorf.

“Kali ketiga musim ini kami ke separuh akhir, setiap pertandingan yang kami lalui. Gembira kami layak, kami memang patut menang malam ini,” kata pengurus United, Ole Gunnar Solskjaer kepada BT Sport.

“Penjaga gawang mereka hebat, sukar dipercayai. Beberapa percubaan kami terkena tiang, ada beberapa keputusan VAR tidak memihak kami kami. Ia mungkin salah satu malam di mana anda fikri ia akan berakhir dengan penentuan sepakan penalti. Mereka menyukarkan kami. “

Semua perlawanan bermula peringkat suku akhir dan seterusnya dalam Liga Europa musim ini dimainkan tanpa kehadiran penonton dengan satu perlawanan di empat gelanggang – Cologne, Duisburg, Dusseldorf dan Gelsenkirchen – dalam format yang unik berikutan gangguan selama lima bulan.

Solskjaer memanggil semula Fernandes, Paul Pogba, Marcus Rashford, Mason Greenwood dan Anthony Martial .

Namun, United akhirnya memastikan kempen 2019-20 mereka akan dilanjutkan hingga tahun kedua, setelah memulakan musim 365 hari yang lalu dengan kemenangan 4-0 dalam Liga Perdana Inggeris ke atas Chelsea.

Menunggu mereka pada hari Isnin depan adalah Sevilla – yang telah memenangi Liga Europa yang sebelum ini dikenali sebagai Piala UEFA, dengan rekod lima kali – atau saingan domestik Wolves. – AFP

See author's posts


Setiap rumah panjang perlu miliki alat pemadam api

SARATOK: Isu kebakaran rumah panjang kini berada pada tahap membimbangkan kerana banyak kes melibatkan kejadian serupa berlaku sejak kebelakangan ini.

Residen Bahagian Betong, Friday Belik berkata, masalah ini mendatangkan pelbagai kesan negatif, khususnya penduduk ditimpa musibah yang pastinya mengalami kerugian kehilangan harta benda.

“Jika kita menilai daripada aspek kewangan, kerugian ditanggung penduduk dilanda musibah ini mencecah nilai jutaan ringgit.

“Situasi ini jelas memberi satu tamparan dan beban amat berat kepada keluarga terlibat,” katanya.

Beliau berkata demikian ketika berucap pada program Bomba @ Komuniti di Rumah Andrew Dana, Sungai Isu dekat sini semalam.

Jelas Friday, melalui situasi ini masyarakat rumah panjang harus memikir satu langkah drastik mengatasi dan tidak memandang remeh langkah keselamatan.

“Melalui pemantauan dan siasatan dilakukan pihak berkaitan, kebanyakan punca berlakunya kebakaran membabitkan rumah panjang di negeri ini disebabkan kecuaian, di samping beberapa faktor sampingan lain,” ujarnya.

Justeru dengan perkara ini, kata Friday, masyarakat rumah panjang perlu memandang lebih serius perkara membabitkan risiko dan masalah kebakaran rumah panjang yang kerap berlaku kebelakangan ini.

Sementara itu Friday turut menyarankan agar setiap rumah panjang mempunyai alat pemadam api sebagai langkah keselamatan untuk mencegah berlakunya kebakaran.

“Alat pemadam api amat penting dalam memastikan pencegahan dan pemadaman api peringkat awal dapat dilakukan jika kebakaran berlaku di rumah panjang sebelum ketibaan bomba,” katanya.

Dalam pada itu, Jabatan Bomba dan Penyelamat (BBP) Saratok dengan kerjasama Majlis Daerah Saratok bergabung menganjurkan program Bomba @ Komuniti di Rumah Andrew Dana, Sungai Isu melibatkan empat buah rumah panjang di kawasan itu.

Pada program itu, anggota bomba telah memberi ceramah tentang keselamatan serta demontrasi cara menggunakan pili bomba serta memadam api dengan lebih berkesan.

Turut hadir, Pegawai Daerah Saratok, Haaron Mahidi.

Oleh ADI SAFARMAN

See author's posts


GIATMARA Saratok sumbang PPE untuk barisan hadapan

ADI SAFARMAN

SARATOK: Pusat GIATMARA Saratok memberi komitmen tinggi bagi membantu
kerajaan menangani penularan wabak Covid-19 dengan menyumbang peralatan
perlindungan diri (PPE) bagi kegunaan petugas barisan hadapan Hospital Saratok.

Pengurus GIATMARA Sararok Abadi Hussein berkata, prihatin terhadap masalah
kekurangan peralatan PPE yang dihadapi petugas perubatan, tenaga pengajar serta
bekas pelatih Pusat GIATMARA Saratok menawarkan diri menjahit peralatan itu.

Beliau berkata seramai 10 tenaga pengajar serta bekas pelatih Pusat GIATMARA
Saratok telah terlibat dalam menghasilkan PPE itu bagi kegunaan petugas
Hospital Saratok itu.

“Pusat GIATMARA Saratok menyahut cabaran sebagai tanda penghargaan dan
pengorbanan petugas barisan hadapan khususnya perubatan selain sebagai suatu
tanggungjawab sosial korporat (CSR) dengan menyediakan perkhidmatan menjahit
PPE.

“Ia sekali gus mengurangkan beban kerja ditanggung pihak hospital
dalam menangani wabak tersebut.

“Kami sedar keperluan PPE dijangka terus meningkat dari semasa ke
semasa kerana tempoh memerangi wabak Covid-19 akan berterusan sehingga usaha
memutuskan rantaian jangkitannya berhasil.

“Selaras dengan usaha itu, sebanyak 64 unit PPE iaitu untuk pelindung
kepala telah dihasilkan seperti yang dimohon oleh pihak Hospital Saratok
sebelum ini,” katanya.

Menurut Abadi, pihaknya kini diminta untuk hanya membuat sebanyak 64 PPE
berdasarkan permintaan oleh pihak Hospital, namun jika ada keperluan mendesak
pihaknya bersedia untuk membantu lagi.

Tambahnya, Pusat GIATMARA berbesar hati dapat
menyumbang tenaga dalam membantu mengatasi kekurangan bekalan PPE untuk petugas
kesihatan di daerah ini.

See author's posts


Bot nelayan tempatan ditahan tangkap ikan luar kawasan zon

BINTULU: Agensi Penguatkuasaan Maritim Malaysia (APMM) Zon Bintulu menahan sebuah bot nelayan tempatan kerana disyaki melakukan aktiviti penangkapan ikan di luar zon yang dibenarkan, semalam.

Pengarah Zon Maritim Bintulu, Kepten Maritim Mohd. Khairol Anuar Saad berkata, bot berkenaan ditahan pada jarak 5.10 batu nautika dari Kuala Balingian sekitar 10.00 pagi.

Katanya, hasil aduan orang awam, tangkapan dilakukan dengan menggunakan bot samaran bagi mengelak kehadiran anggota dikesan oleh nelayan itu.

“Hasil penggeledahan mendapati bot berkenaan dikendalikan oleh seorang tekong dan dua kru, kesemuanya warga tempatan yang ditahan berusia dalam lingkungan 35 hingga 52 tahun.

“Hasil pemeriksaan lanjut mendapati syarat dalam buku lesen menetapkan kawasan yang dibenarkan untuk menangkap ikan adalah 12 batu nautika dari pantai,” katanya dalam satu kenyataan, semalam.

Mohd. Khairol berkata, pihak APMM juga turut menyita hasil laut seperti ikan campur dan ikan baja seberat 100 kilogram yang dipercayai baharu ditangkap, vessel dan peralatan menangkap ikan yang dianggarkan bernilai RM500,000.

Tambahnya, kesemua kru beserta bot nelayan ditahan dan diiring masuk ke Pusat Tahanan Vesel Zon Maritim Bintulu untuk siasatan lanjut di bawah Seksyen 8(b) Akta Perikanan 1985.

“Kru warga asing yang ditahan akan disiasat di bawah Akta Imigresen 1959 dan 1963 kerana disyaki memasuki Malaysia secara haram dan salah guna permit kerja seperti yang terdapat di dalam pasport.

Dalam pada itu, pihaknya meminta orang ramai laporkan sebarang aktiviti yang mencurigakan ataupun kemalangan di talian MERS 999 atau Pusat Operasi Maritim Zon Maritim Bintulu 086-314 254 atau Pusat Operasi Maritim Negeri Sarawak 082-4325447 beroperasi 24 jam.

See author's posts


Masyarakat perlu patuh SOP

KUCHING: Masyarakat perlu mengambil berat terhadap pematuhan garis panduan prosedur operasi standard (SOP) di dalam Perintah Kawalan Pergerakan Pemulihan (PKPP) yang mana ketika ini dilihat semakin kurang diambil perhatian.

Pengerusi Jawatankuasa Pengurusan Bencana Bahagian (JPBB) Pesisir Kuching, Samarahan dan Lundu, Dr. Hazland Abang Hipni berkata, ini berikutan peningkatan kes-kes positif Covid-19 di Sarawak.

“Ia juga amat membimbangkan apabila Daerah Kuching telah diisytihar sebagai kawasan merah dan Lundu juga telah bertukar kepada kawasan kuning.

“Situasi tersebut membimbangkan selepas kebanyakan kes baru itu datangnya dari kes import dan penularan tempatan,” katanya.

Beliau berkata demikian selepas mengadakan Mesyuarat JPBB Pesisir Kuching, Samarahan dan Lundu Menerusi Persidangan Video Bersama Agensi Kerajaan Di Daerah Lundu, kelmarin.

Tambahnya yang juga Ahli Dewan Undangan Negeri (ADUN) Demak Laut, JPBB Daerah Lundu akan terus mengawal dan menguatkuasakan SOP PKPP dengan lebih tegas bagi membendung penularan wabak Covid-19.

“Dalam pada itu, semua agensi dan jabatan kerajaan di dalam JPBB akan bertindak tegas selaras dengan arahan Jawatankuasa Pengurusan Bencana Negeri Sarawak (JPBNS) Sarawak.

“Manakala penguatkuasaan mewajibkan pemakaian pelitup muka bermula 1 Ogos ini amat penting kerana didapati ada yang tidak mengendahkannya terutama di kawasan sesak dan khalayak ramai,” jelasnya.

Tambahnya, selain itu arangan Pergerakan Rentas Antara Zon yang mula dikuatkuasa kembali juga akan diambil perhatian bagi mengelak kehadiran orang ramai apabila hujung minggu.

“Semoga dengan kolaborasi semua agensi dan jabatan kerajaan ini serta kepatuhan pematuhan SOP oleh warga Daerah Lundu dapat dipertingkatkan dan mengawal penularan wabak Covid-19 ini.

“Peningkatan mendadak kes Covid-19 di Sarawak ketika ini amat membimbangkan dan masyarakat perlu mengambil maklum bahawa setiap daripada kita perlu mengambil berat dalam soal pematuhan SOP dan menjaga kebersihan diri,” ujarnya.

Dalam mesyuarat itu, Pegawai Daerah Lundu bersama agensi lain seperti Pejabat Kesihatan Daerah Lundu, Polis DiRaja Malaysia (PDRM), Imigresen, Majlis Daerah Lundu, Polis Gerakan Am (PGA), Angkatan Pertahanan Awam Malaysia (APM), Jabatan Penerangan dan Jabatan Bomba dan Penyelamat Malaysia (JBPM) Lundu akan terus melakukan penguatkuasaan dengan lebih ketat.

Oleh Zarina Abdullah

See author's posts


Pelombong guna teknologi 5G kerja dari rumah

ZHENGZHOU: Bekerja dari rumah kini tidak hanya untuk mereka yang bekerja di pejabat.

Pelombong di daerah Luanchuan, wilayah Henan di China membuktikan mereka juga boleh bekerja dari rumah dengan menggunakan alat kawalan jauh kenderaan dan jentera generasi kelima (5G) untuk menjalankan tugas industri berat dari rumah.

Stesen penyiar CCTV melaporkan syarikat China Molybdenum telah menggunapakai teknologi 5G di lombong Sandaozhuang di tengah China sejak 2019.

Teknologi seumpama itu membolehkan pekerja kolar biru bekerja dari rumah memandangkan pandemik Covid-19 masih melanda dunia.

“Pekerja boleh mengawal peralatan di lombong pada jarak jauh dengan tepat berikutan sambungan kelajuan tinggi dan latensi rendah. Ia bermaksud mereka boleh melihat apa yang dilakukan pada masa sebenar walaupun melakukan kerja berat dari jauh,” lapor CCTV lagi.

Perkara yang paling menarik, kesemua jentera tersebut yang dikawal dari jauh seolah-olah bergerak secara sendiri.

Teknologi tersebut jelas menunjukkan kemajuan inovasi China yang mempelopori teknologi 5G. – AFP

See author's posts


Warisan akan putuskan bertanding PRN Johor

NAIB Presiden Parti Warisan Sabah (Warisan) Datuk Junz Wong menerima borang keahlian Parti Warisan daribekas Setiausaha Bersatu Bahagian Tanjung Piai, Hishammuddin Busri (dua, kanan) pada sidang media PeletakanJawatan Bersatu dan Pengumuman menyertai Parti Warisan malam Ahad lalu. • Foto BERNAMA

PONTIAN: Parti Warisan bersedia untuk menjadi pengubah keadaan sekiranya parti itu membuat keputusan bertanding dalam Pilihan Raya Negeri (PRN) Johor, kata Naib Presidennya Datuk Junz Wong.

Bagaimanapun, Wong berkata perkara itu masih belum diputuskan dan tujuan beliau berada di Johor adalah untuk menilai keadaan samasa dan akan menyerahkan laporan berkenaan selewat-lewatnya hari ini kepada Presiden parti Datuk Seri Mohd Shafie Apdal.

“Dia (Mohd Shafie) akan buat keputusan dalam beberapa hari sama ada kita akan bertanding di Johor atau tidak,” katanya kepada pemberita di sebuah restoran di sini, malam Ahad lalu.

Ketika ditanya mengenai khabar angin sama ada Warisan akan menjadi sebahagian daripada Pakatan Harapan (PH), beliau berkata setakat ini belum ada perbincangan dengan PH kerana parti belum membuat keputusan untuk bertanding dalam PRN Johor.

Dalam pada itu, beliau turut mengesahkan Mohd Shafie akan berada di Johor pada 15 Februari dan dijangka membuat pengumuman mengenai perkara itu serta melancarkan parti Warisan Johor dan daripada majlis itu, semua orang boleh melihat sokongan pelbagai kaum terhadap Warisan.

Ahli Dewan Undangan (ADUN) Tanjung Aru itu berkata, sokongan banyak pihak dapat dilihat menerusi permohonan keahlian, sekali gus menangkis dakwaan bahawa Warisan tidak akan berjaya di Semenanjung.

Setakat bulan lepas, Warisan mempunyai kira-kira 20,000 ahli daripada 85 cawangan di Semenanjung, katanya.

Terdahulu, lebih 300 ahli bahagian Bersatu Tanjung Piai termasuk ahli jawatankuasa parti itu meninggalkan parti dan mengumumkan menyertai Warisan dan Wong telah menerima borang keahlian mereka. – Bernama

See author's posts


PTPTN sasar jumlah deposit SSPN RM1.5 bilion tahun ini

KUALA LUMPUR:  Perbadanan Tabung Pendidikan Tinggi Nasional (PTPTN) menyasarkan 400,000 akaun Skim Simpanan Pendidikan Nasional (SSPN) dibuka dengan jumlah deposit RM1.5 bilion tahun ini.

Pengerusi PTPTN, Wan Saiful Wan Jan berkata ini susulan kejayaan yang diraih agensi itu pada tahun lepas yang merekodkan jumlah deposit sebanyak RM1.3 bilion.

“Kami cuba untuk teruskan kejayaan tahun lepas meskipun suasana tahun ini berdepan dengan cabaran ekonomi dan pandemik Covid-19.

“Saya yakin kami dapat tingkatkan jumlah deposit berdasarkan rekod bagi tempoh Januari hingga Mei tahun ini, kami telah catat peningkatan deposit RM184.02 juta berbanding tahun lepas,” katanya kepada pemberita selepas melancarkan Cabutan WOW! SSPN-i Plus 2020 di sini semalam.

Turut hadir, Ketua Eksekutif PTPTN, Ahmad Dasuki Abdul Majid.

Wan Saiful berkata bagi tempoh Januari hingga Mei tahun ini, jumlah deposit SSPN adalah RM564.20 juta berbanding RM380.18 juta untuk tempoh yang sama tahun lepas.

Beliau berkata promosi Cabutan WOW! SSPN-i Plus akan berlangsung bermula 1 Julai hingga 31 Dis bagi cabutan bulanan manakala Cabutan Tahunan pula dari 1 Januari hingga 31 Disember, 2020.

Katanya, pembukaan dan penambahan akaun SSPN-i Plus boleh dibuat secara tanpa tunai dengan mudah, cepat dan selamat di www.lovesspn.com selain mengunjungi pejabat PTPTN negeri.

Melalui Cabutan WOW! SSPN-i Plus ini, keseluruhan seramai 1,123 pendeposit akan berpeluang untuk memenangi hadiah yang ditawarkan secara keseluruhannya bernilai RM1 juta.

Hadiah utama Cabutan Tahunan berupa kereta Mercedes Benz C200 FL AMG Line, manakala cabutan bulanan berbentuk wang tunai.- Bernama

See author's posts


Tingkatkan jaminan keselamatan makanan

PREMIER Sarawak Datuk Patinggi Tan Sri Abang Johari Tun Openg menyaksikan Pertukaran dokumen Memorandum Persefahaman (MoU) antara Pengurus Besar Lembaga Kemajuan Tanah Sarawak (SLDB), Siang Mandaw dan Pengarah Carus Technology Sdn Bhd, Jeremy Sim Hui Yii semasa Pelancaran Nasi Biris Kenyalang dan Carus Creamy White Pepper, Soft Launch of Sarawak Agrofast 2022 dan Nyamai Sarawak Gastronomy Festival 2022 di Kuala Lumpur semalam. Turut hadir Menteri Pelancongan, Kesenian dan Kebudayaan, Datuk Seri Nancy Shukridan Menteri Pertanian dan Industri Makanan, Datuk Seri Dr. Ronald Kiandee di Kuala Lumpur, semalam.

KUALA LUMPUR: Kerajaan Sarawak mencuba sedaya upaya untuk melihat pelbagai pendekatan yang boleh diguna pakai sebagai penyelesaian jangka panjang bagi meningkatkan jaminan keselamatan makanan, kata Premier Sarawak Tan Sri Datuk Patinggi  Abang Johari Tun Openg.

Abang Johari berkata pendekatan sedemikian sangat diperlukan kerana negara sedang berhadapan inflasi yang menjejaskan setiap kehidupan rakyat Malaysia berikutan kebergantungan yang tinggi terhadap import barangan.

“Jadi, kita perlu menangani isu (inflasi) ini untuk jangka panjang dan sebab itu kerajaan Sarawak antara lain akan mewujudkan taman agro di pelbagai kawasan dalam wilayah Bintulu dan Kuching.

“Taman agro ini dikhususkan untuk mentransformasikan sektor pertanian supaya ia boleh menjadi sektor yang berorientasikan eksport bukan hanya untuk penggunaan tempatan. Saya percaya Sarawak mempunyai kekuatan dalam hal ini kerana tidak mempunyai masalah dengan isu tanah, hanya perlu diuruskan dengan baik,” katanya.

Abang Johari berkata demikian pada majlis pelancaran Kenyalang Biris Rice dan Carus White Pepper di Lalaport Bukit Bintang City Centre di sini, yang diadakan serentak dengan prapelancaran Agrofest Sarawak 2022 dan Nyamai Sarawak Gastronomy Festival 2022.

Sementara itu, pada sidang media Abang Johari memberitahu Sarawak kini turut mengehadkan penggunaan tanah untuk penanaman kelapa sawit kerana mahu menumpukan kepada usaha memperkasakan industri makanan.

Katanya, melalui dasar yang sedang dilaksanakan, Sarawak juga mementingkan penggunaan teknologi seperti Internet Benda (IoT) dalam memaksimumkan hasil tanaman petani dan memberi nilai tambah kepada industri makanan.

“Kalau kita lihat keadaan pada hari ini, Malaysia sebenarnya menerima tempias daripada tekanan geopolitik tetapi kita berasa agak anehlah juga sebab kita adalah sebuah negara yang mengeluarkan makanan.

“Sebab itu kita (Sarawak) sudah buat satu sumbang saran dengan melihat negara lain seperti Thailand dan China dalam memajukan sektor pertanian mereka,” katanya.-Bernama

See author's posts


Kerajaan, PM baharu menjelang akhir November?

SEBELUM menutup tirai 2022, jika tiada aral melintang, negara akan ditadbir oleh sebuah kerajaan baharu dengan Perdana Menteri yang baharu.

Sekurang-kurangnya lima nama mengintai untuk menjadi Perdana Menteri ke-10 termasuk yang pernah menyandang jawatan itu sebelum ini.

Pembentukan kerajaan baharu mungkin berlaku lebih awal, seawal minggu ke-3 atau akhir November andai Suruhanjaya Pilihan Raya (SPR) menetapkan tarikh Pilihan Raya Umum ke-15 (PRU-15) dalam tempoh sebelum pertengahan November ini, apabila bermesyuarat Khamis depan, 20 Oktober.

Ura-ura pilihan raya diadakan lebih awal, diperkuat lagi dengan saranan Yang di-Pertuan Agong yang menzahirkan harapan supaya SPR dapat menjalankan PRU-15 dalam tempoh terdekat, dengan mengambil kira Monsun Timur Laut yang diramal bermula pertengahan November ini.

Justeru, berdasarkan kepada kiraan ini, ia bermakna parti politik mempunyai tempoh sekitar se- bulan saja untuk membuat persediaan termasuk manifesto, strategi kempen dan calon yang boleh membawa kemenangan kepada mereka.

Sejak pembubaran Parlimen diumumkan petang Ahad lalu, ramai pula netizen mengambil alih tugas SPR, dengan ‘menetapkan tarikh’ tertentu pada Oktober dan November ini sebagai hari penamaan calon dan hari me- ngundi, sedangkan SPR hanya bermesyuarat Khamis depan.

Apa pun, politik negara tidak pernah sunyi sejak selepas PRU-14 hingga menyaksikan tiga Perdana Menteri menerajui negara dalam tempoh tiga tahun selain pertelingkahan sesama sendiri dalam kalangan Menteri Kabinet sejak akhir-akhir ini.

Mungkin kerana senario ini menyebabkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, turut menzahirkan rasa kecewa dengan perkembangan politik semasa negara dan tidak mempunyai pilihan selain memperkenankan permintaan bagi pembubaran Parlimen.

Hakikatnya, parti politik kini sudah mula ‘memanaskan enjin’ bersedia untuk memasuki gelanggang PRU-15. Malah, sejak bebe-rapa minggu lalu, parti gabungan Pakatan Harapan (PH) sudah mula menjelajah ke negeri dan saban malam, ada sahaja majlis ceramah dipancarkan secara ‘live’ melalui facebook parti atau individu tertentu. Itu di sebalik bantahan kuat mereka pilihan raya diadakan segera dalam tahun ini.

Perdana Menteri ke-10

Perdana Menteri baharu?. Itu persoalan yang berlegar dalam pemikiran rakyat Malaysia sekarang, kali pertama persoalan seperti ini timbul selepas kejutan tsunami rakyat pada 2018 apabila gabungan parti dalam PH meng- akhiri penguasaan 61 tahun Ba- risan Nasional (BN) pada PRU-14.

Sebanyak 13 kali PRU sebelum itu, memang sudah boleh diramal siapa Perdana Menteri dan parti mana akan memerintah setiap kali selepas pilihan raya umum diadakan.

Kali ini, ia jauh berbeza. Malah, tiada kepastian parti atau gabu-ngan parti mana akan mendapat majoriti mencukupi bagi membentuk kerajaan, sekali gus berhak me- namakan calon Perdana Menteri.

Dalam keadaan sekarang, sukar bagi sebuah parti politik yang berupaya membentuk Kerajaan Persekutuan kecuali parti-parti yang menang bergabung. Selera pengundi pula bukan mudah untuk dijangka lebih-lebih lagi apabila belia berusia 18 hingga 21 tahun sudah layak mengundi.

Tetapi, UMNO yang hanya mempunyai 38 kerusi sebelum Parlimen dibubar, begitu yakin untuk menang atas nama BN (42 kerusi terma- suk 38 kerusi UMNO) dan terus memerintah, antaranya disebabkan kemenangan besar dalam pilihan raya negeri (PRN) Melaka pada 20 November 2021 dan Johor pada 12 Mac 2022.

Keyakinan itu juga berikutan kemenangan parti pemerintah dalam PRN Sabah dan Sarawak.

Ketika PRN Sabah ke-16 pada 26 September 2020, Gabungan Rakyat Sabah (GRS) memperoleh majoriti mudah untuk mengambil alih tampuk pimpinan kerajaan negeri daripada Parti Warisan (Warisan) apabila memenangi 38 kerusi.GRS terdiri daripada Perikatan Nasional (PN) dan BN serta rakan sekutu Parti Bersatu Sabah (PBS) itu mempunyai kelebihan satu kerusi majoriti mudah daripada keseluruhan 73 kerusi DUN.

Perlu kerusi gabungan

PRN Sarawak diadakan pada 18 Disember 2021 dengan Ga- bungan Parti Sarawak (GPS) pim- pinan Datuk Patinggi Tan Sri Abang Johari Tun Openg membolot 76 daripada 82 kerusi DUN yang dipertandingkan.

Pada PRU-14 2018, kerusi dimenangi BN jauh merosot kepada hanya 79 berbanding 133 pada PRU-13 dan jumlah itu terus berkurangan apabila berlaku ‘lompat parti’ kebanyakannya menyertai Parti Pribumi Bersatu Malaysia (BERSATU).Kini BN menjadi gabungan UMNO, Persatuan Cina Malaysua (MCA), Kongres India Malaysia (MIC) dan Parti Bersatu Rakyat Sabah (PBRS), berbanding 14 parti sebelum 2018.

Perikatan Nasional (PN) pim-pinan Tan Sri Muhyiddin Yassin adalah gabungan parti BERSATU, Parti Islam Se-malaysia (PAS), Parti Gerakan Rakyat Malaysia (GERAKAN), Parti Solidariti Tanah Airku (STAR) dan Parti Progresif Sabah (SAPP).PH pula gabungan Parti Ke- adilan Rakyat (PKR), Parti Tindakan Demokratik (DAP) dan Parti Amanah Negara (AMANAH).

Buat pertama kali juga, empat parti baharu akan bertanding dalam PRU-15 iaitu Ikatan Demokratik Malaysia (MUDA), Parti Pejuang Tanah Air (PEJUANG), Parti Bangsa Malaysia (PBM) dan Gerakan Tanah Air (GTA).

Dari situ kita dapat lihat ada tiga gabungan parti iaitu BN, PN dan PH. Andai masing-masing tidak cukup kerusi untuk membentuk kerajaan nanti, sudah pasti masing-masing mengintai empat parti baharu itu sebagai gabungan tambahan bagi mencukupkan jumlah kerusi.

Kedudukan GPS juga menarik perhatian – ke mana hala tujunya nanti. Sebelum Parlimen dibubar, GPS yang memiliki 18 kerusi, adalah rakan mesra Kerajaan Persekutuan pimpinan BN/PN.

Sebelum Parlimen dibubarkan, komposisi kerusi Dewan Rakyat menyaksikan PH dengan 90 kerusi, BN (42), BERSATU (28), GPS (18), PAS (17), Warisan (tujuh), PBM (enam), Parti Pejuang Tanah Air (PEJUANG) (empat), BEBAS (empat) dan masing-ma-sing satu kerusi bagi parti MUDA, Parti Sarawak Bersatu (PSB), Parti Bersattu Sabah (PBS) dan STAR.

Bagaimanapun, sejak selepas PRU-14, Malaysia semacam cenderung ke arah sistem dua parti iaitu antara PH dan BN ala di Amerika Syarikat dan United Kingdom.

Namun, di pertengahan jalan, perpecahan berlaku dalam PH apabila BERSATU keluar dalam tragedi ‘Langkah Sheraton’.

Malah, perpecahan kini ketara dalam kerajaan campuran BN/PN pimpinan Perdana Menteri ‘caretaker’ Datuk Seri Ismail Sabri Yaakob antara kumpulan BERSATU (PN) dan UMNO (BN).

Baru-baru ini, Ismail Sabri mendedahkan tindakan Muhyiddin dan 12 menteri PN mengutus warkah kepada Yang di-Pertuan Agong membuatkan baginda kecewa dengan perkembangan politik semasa.

Perdana Menteri dilaporkan berkata, pembubaran Parlimen adalah rentetan daripada tindakan Muh- yiddin dan 12 menteri terbabit yang menunjukkan sikap tidak wajar.

Perpecahan ini mengundang risiko besar nanti.

See author's posts


Kemudahan baharu bakal dinikmati

KUCHING: Penduduk setempat bakal menikmati kemudahan baharu dengan adanya projek pembinaan landasan pejalan kaki dan berbasikal di sepanjang Jalan Stutong ke persimpangan Lorong Song 3C, di sini yang dijangka siap pada 16 September nanti.

Datuk Bandar Majlis Bandaraya Kuching Selatan (MBKS), Dato Wee Hong Seng berkata, projek tersebut merupakan yang kedua seumpamanya dibina di kawasan MBKS selepas yang pertama dibina pada tahun 2018 iaitu dari Lorong Keranji 4 ke Jalan Kedandi, dan melalui Pasar Stutong.

“Pembinaan projek ini telah bermula 17 September lalu dan siap dalam masa tiga bulan, ia menelan kos sebanyak RM460,000 iaitu diperuntukan oleh Unit Perancang Ekonomi (EPU) Sarawak.

“Landasan ini adalah sepanjang 1.2 kilometer dan mempunyai lebar 2.5 meter iaitu 1.6m untuk laluan basikal, manakala 0.9 meter untuk laluan pejalan kaki,” katanya kepada pemberita selepas melakukan lawatan tapak projek bertempat di Jalan BDC, di sini, semalam.

Tambahnya, tujuan landasan tersebut dibina adalah dalam usaha untuk menjadikan Kuching sebagai bandar raya sihat dan menggalakkan rakyat untuk melakukan aktiviti sihat.

“Dengan adanya laluan pejalan kaki dan berbasikal ini, ia akan memudahkan masyarakat setempat yang tinggal berdekatan untuk melakukan senaman dan tidak perlu memandu untuk pergi ke lokasi reakreasi lain.

“Projek ini sejajar dengan Matlamat Pembangunan Lestari oleh Organisasi Kesihatan Sedunia (WHO) 11 – Bandar dan Komuniti yang Lestari.

“Ia adalah sebahagian daripada usaha MBKS untuk merealisasikan visi kota Kuching yang bersih, hijau, indah, dan hidup,” jelasnya sambil menambah pihaknya sentiasa menggalakkan senaman yang lebih sihat seperti berbasikal, berjalan kaki, atau berjoging tersebut.

Menurutnya, beberapa minggu lalu pihaknya ada melihat orang ramai berjoging di sekitar jalan raya, dan ia merupakan sebab pihaknya berusaha untuk memberi ruang kepada orang untuk bersenam ditempat yang lebih selamat dan dibina berhampiran kawasan perumahan sebagai kemudahan penduduk.

Oleh Zarina Abdullah

See author's posts


Tiga maut dalam nahas tren

ABERDEEN:  Tiga orang terbunuh apabila sebuah tren terbabas berikutan hujan lebat dan banjir di timur laut Scotland semalam.

Kemalangan itu berlaku pada waktu pagi berhampiran bandar Stonehaven kira-kira 25 kilometer ke selatan Aberdeen.

Berdasarkan imej daripada laporan berita di televisyen, asap kelihatan dari tempat kejadian.

“Adalah amat malang, walaupun terdapat usaha yang terbaik daripada kakitangan perubatan, kami boleh mengesahkan bahawa tiga orang maut di tempat kejadian,” kata Polis Pengangkutan British dalam satu kenyataan.

Pemandu tren itu dipercayai antara salah seorang mangsa yang terkorban, menurut polis.

Enam orang lagi dimasukkan ke hospital, namun belum ada kenyataan jumlah mangsa yang mengalami kecederaan parah. – AFP

See author's posts


Wahiddan sertai kem latihan

PEMAIN muda Sarawak United II, Muhammad Wahiddan Adzhim Kadir, 18 dipanggil mengikuti sesi latihan bersama skuad bola sepak Sukan Malaysia (Sukma) Sarawak ketika ini.

Demikian dinyatakan Ketua Jurulatih, Ahmad Fairuz Mohd. Yunus ketika mengulas mengenai perkara itu semalam.

Menurut Ahmad Fairuz, bintang muda kelahiran Bandar Sarikei itu mempunyai kriteria yang diinginkan.

Apatah lagi, mengambil kira pengalamannya yang pernah bersama pemain berpengalaman lain beraksi di Liga M3 musim ini.

Tambahnya, pengalamannya amat dituntut dalam memperkuatkan pasukan ini untuk menghadapi temasya dwitahunan negara itu.

“Dia pernah beraksi di Liga M3 bersama skuad Sarawak United II musim ini. Pengalamannya bersama pemain berpengalaman amat dituntut dalam memperkuatkan pasukan yang dibentuk ketika ini,” ujar beliau lagi.

Ahmad Fairuz menegaskan, Wahiddan beraksi di posisi tengah selain kemahiran individu yang tinggu serta kelebihan kaki kirinya yang sememangnya sukar untuk dicari.

Skuad terbabit yang memulakan sesi latihan 1 Julai lalu menghimpunkan lebih dua orang pemain dari skuad Piala Presiden 2020 (Sarawak United III), Piala Belia 2020 (Sarawak United IV) dan skuad Piala Presiden Kuching FA 2020.

Oleh Faizal Bujang

See author's posts


Greece diancam gelombang haba

ATHENS: Greece mengalami cuaca panas melampau akibat gelombang haba terburuk melanda negara ini dalam tempoh 40 tahun, kata Timbalan Menteri Perlindungan Awam dan Pengurusan Krisis, Nikos Hardalias pada Selasa.

Sebanyak 81 kebakaran hutan dilaporkan dalam tempoh 24 jam, dan 40 kebakaran aktif di seluruh negara, lapor Xinhua memetik media tempatan ERT.

“Kebakaran paling berbahaya adalah di utara Athens, di kaki Gunung Parnitha yang mengancam kawasan penempatan.

“Penduduk di kawasan berhampiran perlu mengambil langkah berjaga-jaga. Kami sedang berusaha menyelamatkan nyawa manusia, meminimakan kerosakan, memadamkan api dan melindungi alam sekitar, ” tambah Hardalias.

Cuaca panas melampau hingga 45 darjah Celsius, beserta angin kencang mencecah skala enam dan tahap kelembapan yang rendah menjadikan tugas mengawal kebakaran semakin sukar.

Anggota tentera, polis, sukarelawan, dan ahli jawatankuasa bandar turut membantu anggota bomba dalam operasi kali ini.

Sementara itu, 315 orang telah dipindahkan ke kawasan selamat, kata Hardalias.

Menurut Agensi Berita AMNA, enam orang dan seorang anggota bomba dikejarkan ke hospital akibat masalah pernafasan.

Hotel-hotel di ibu negara Athens turut menyediakan bilik untuk menempatkan ribuang mangsa yang terjejas.

Perkhidmatan kereta api pinggir bandar antara Athens dan Thessaloniki turut dihentikan akibat kejadian itu, menurut syarikat kereta api tempatan TrainOSE dalam satu kenyataan sebelum ini.

Greece sering diancam kebakaran setiap kali musim panas melanda. Pada 2018, seramai 102 terkorban di pusat peranginan Mati berdekatan Athens akibat kebakaran hutan paling teruk pernah dicatat dalam sejarah negara ini. – Bernama

See author's posts


Puisi

Andai manusia dan masa adalah seteru

Suasana jadi haru-biru

Kerana masa akan meninggalkanmu

Andai manusia dan kebenaran kian renggang

Tiada daya untuk menghalang

Pasti kebenaran akan menang

Andai manusia dan sabar bukan jodoh

Rumah yang kukuh akan roboh

Jiwa yang sabar tidak akan rapuh

Andai manusia dan iman dipisahkan

Tiada rindu saat berdampingan

Iman menghindar dari pandangan

Manusia dan fitrah punya hubungan

Termaktub perintah dan larangan

Hukum alam usah diabaikan

Nadzirah Maripat

Kuching

Hidup itu pilihan,

Lorong hidup yang penuh liku,

Cabang perjalanan yang cukup panjang,

Simpang kehidupan dan kehancuran,

Jelas terhampar di hadapan mata,

Cuma bezanya kau memilih yang mana,

Dibelenggu noda-noda dunia semata,

Atau sinaran indah bak mentari jingga.

Hidup itu perjuangan,

Demi menggapai puncak kejayaan,

Menggenggam mutiara erat di dada,

Melayari kanvas hidup berharga,

Berjuanglah mencapai segala cita,

Tidakku undur menyerah kalah,

katakan pada seantero jagat raya,

Aku tak takut meranjau badai samudera.

Hidup itu pengorbanan,

Bukan datang terbang melayang,

Bukan menunggu bak pungguk rindukan bulan,

Bukan menanti bulan singgah ke riba,

Semuanya cuma penantian yang cukup sia-sia,

Tanpa pengorbanan menakluk ilmu dunia,

Kamu kan tersungkur terpuruk di lembah derita,

Meraba mencari sinar di celah gua sengsara.

Hidup itu anugerah,

Yang maha kuasa kepada hambanya,

Untuk kita menghargai titisan hujan nikmat,

Mensyukuri setiap hembusan nafas,

Sujudlah ummah memohon limpahan rahmat,

Moga hidup beriring berkat.

Norazmah Sartoni

SMK Agama Sibu

Kosong,

Pandangan liar sering terpesong,

Tutupkan mata khuatir sungkur,

Tekad diri terus melungsur,

Demi impian kian layur.

Lemah,

Jiwa ini kembah,

Bertebaran cuba mengubah khalikah,

Nafsu meronta hati merekah,

Taubat datang menyanggah,

Menuntut insan kembali harakah.

Bangkit,

Cekal batin menangkis sakit,

Zahir gigih gerakkan rakit,

Walau ujian hampir ulit,

Segunung ilmu tetap disungkit.

Nurul Aiman HamidKampung Tema Saan, Tebedu.

See author's posts


Sarawak catat kematian ke-15

KUCHING: Sarawak merekodkan satu lagi kes kematian akibat Covid-19
menjadikan jumlah keseluruhan kes kematian di negeri ini sebanyak 15 setakat
semalam.

Timbalan Ketua Menteri Datuk Amar Douglas Uggah Embas berkata, mangsa ke-15
adalah seorang lelaki berumur 69 tahun.

“Kes mula sakit pada 3 April dan dimasukkan ke Hospital Umum Sarawak (HUS)
pada 6 April lalu, manakala keputusan sampel kes 7 April adalah positif
Covid-19.

“Kes mempunyai ‘co-morbid’ dan meninggal dunia pada 21 April jam 2.28 pagi.

“Kes ini tidak mempunyai sejarah kontak mana-mana kes positif Covid-19 yang
dikenalpasti setakat ini,” katanya.

Uggah yang juga Pengerusi Jawatankuasa Pengurusan Bencana Negeri (JPBN)
Sarawak berkata demikian pada sidang media harian kemaskini Covid-19, di Wisma
Bapa Malaysia, di sini semalam.

Sementara itu, Ketua Pengarah Kesihatan Malaysia Datuk Dr Noor Hisham
Abdullah pada sidang media berasingan di Kuala Lumpur semalam menjelaskan kes
kematian mangsa adalah ke-91 negara (kes ke-4090) dan mempunyai latar belakang penyakit
kencing manis, darah tinggi dan penyakit buah pinggang.

Mengulas lanjut, Uggah berkata Sarawak semalam merekodkan sebanyak 22 lagi
kes baharu positif Covid-19, menjadikan jumlah bilangan kes di Sarawak 436
sejak kes positif pertama dilaporkan pada 13 Mac lalu.

“Kesemua 22 kes itu dirawat di HUS, manakala, 190 kes baharu orang yang
disyaki (PUI) Covid-19 dilaporkan dan 191 kes PUI masih menunggu keputusan
makmal.

“Sekarang ini kita hanya memerlukan masa sekitar 24 jam untuk menunggu
keputusan ujian makmal.

“Ini adalah salah satu pencapaian Sarawak, dengan mendapat keputusan
ujian lebih cepat berbanding sebelumnya,” jelasnya.

Tambah Uggah, semalam terdapat 20 lagi kes positif sembuh dan discaj dari
hospital menjadikan jumlah keseluruhan adalah 88 kes discaj dan dibenarkan
pulang.

Menurut Uggah, bagi jumlah kadar insiden kes positif bagi 100,000 penduduk
Sarawak, adalah 13.7 peratus setakat semalam.

“Bagi kes positif berdasarkan kluster Covid-19 di Sarawak, Persidangan
Kuching merekodkan 139 kes, Tabligh (95), Family RK (59), 17 Sub Kluster (57),
tiga Kluster Kecil – tidak diketahui jangkitan (10), dan masih dalam siasatan –
22 yang baharu (76),” tambahnya.

See author's posts


Jangan leka, terus patuhi SOP

KUCHING: Penduduk di Kampung Muara Tebas yang dikenakan Perintah Kawalan Pergerakan Diperketatkan (PKPD) diingatkan mematuhi arahan Kementerian Kesihatan Malaysia (KKM) dan garis panduan Prosedur Operasi Standard (SOP) PKPD.

Ahli Dewan Undangan Negeri (ADUN) Demak Laut Dr. Hazland Abang Hipni berkata, kerjasama ini penting dalam usaha memutuskan rantaian penularan Covid-19 di kampung tersebut.

“Terus patuhi arahan petugas KKM dari semasa ke semasa.

“Beri kerjasama untuk terus ikut SOP sepanjang dua minggu dikenakan PKPD.

“Ini bagi mengelak PKPD dilanjutkan untuk tempoh yang panjang,” katanya, semasa ditemui selepas menyerahkan bantuan makanan ke Kampung Muara Tebas pada Selasa.

Kampung Muara Tebas yang mempunyai 1,842 penduduk telah dikenakan PKPD bermula 16 Jun hingga 29 Jun 2021 dan sebanyak 315 sampel ujian calitan Covid-19 telah diambil pada 18 dan 19 Jun lepas.

Pada kesempatan itu, Dr. Hazland turut mengucapkan terima kasih kepada petugas barisan hadapan dan agensi kerajaan dalam membantu menguruskan kawalan PKPD di Kampung Muara Tebas.

“Terima kasih kepada petugas barisan hadapan yang terdiri daripada pelbagai agensi dan jabatan seperti Polis Diraja Malaysia (PDRM), Jabatan Bomba dan Penyelamat Malaysia (JBPM), Kementerian Kesihatan Malaysia (KKM), Polis Marin, Angkatan Pertahanan Awam Malaysia (APM), Jabatan Sukarelawan Malaysia (RELA), Jawatankuasa Kemajuan dan Keselamatan Kampung (JKKK) Kampung Muara Tebas, Jabatan Kerja Raya (JKR), Sarawak Energy Berhad (SEB), Jabatan Bekalan Air Luar Bandar (JBLAB), Dewan Bandaraya Kuching Utara (DBKU), Pejabat Pusat Parlimen Santubong dan Pusat Khidmat N5 Demak Laut.

“Dengan bantuan daripada petugas barisan hadapan ini membolehkan kawalan PKPD di Kampung Muara Tebas berjalan lancar,” ujarnya.

Oleh NUR AIN OTSMAN

See author's posts


Kebersihan ‘cermin’ budaya masyarakat

KUCHING: Penglibatan komuniti bersama Pihak Berkuasa Tempatan (PBT) seperti Dewan Bandaraya Kuching Utara (DBKU) adalah penting dalam usaha sama membentuk sebuah komuniti yang maju dari setiap aspek kehidupan.

Ahli Dewan Undangan Negeri (ADUN) Demak Laut, Dr. Hazland Abang Hipni berkata demikian pada Majlis Pelancaran Progam Inisiatif Inklusiviti Bersama Komuniti Kampung Senari di sini, semalam.

“Hidup dalam komuniti ini ibarat satu keluarga, apabila semangat kerjasama dalam kalangan komuniti semakin erat dan melahirkan rasa kepunyaan.

“Justeru, kita sebagai komuniti semakin harus mempunyai sikap tanggungjawab kepada komuniti kita sendiri,” ujarnya.

Hazland turut menyatakan bahawa DBKU dan PBT sentiasa menyokong aktiviti kemasyarakatan yang bermanfaat demi kebaikan komuniti setempat.

“Saya berharap pelaksanaan program seumpama ini dapat memantapkan inisiatif DBKU untuk mengurus tadbir Bandar raya Kuching menjadi sebuah bandar raya yang mesra komuniti.

“Di samping itu, saya yakin program ini dapat memartabatkan kerjasama erat antara PBT dan DBKU dengan komuniti,” tambahnya.

Beliau turut menggesa penduduk tempatan memupuk semangat kekitaan dan kepunyaan agar lebih bertanggungjawab dalam usaha mentransformasikan kampung menjadi lebih cantik, bersih dan selamat.

Turut hadir, Datuk Bandar Kuching Utara, Datu Junaidi Reduan.

Antara aktiviti yang dijalankan adalah gotong royong di jalan utama dan persekitaran kampung serta Pertandingan Nilai 3R Paling Tinggi.

Oleh Akmal Adib Yusup

See author's posts


Kecederaan melecur keutamaan 23 hospital di Sarawak

KUCHING: Kecederaan melecur kekal adalah salah satu kondisi utama yang dirawat oleh pasukan pembedahan plastik di Hospital Umum Sarawak (HUS).

Pengarah Hospital Umum Sarawak Dr Ngian Hie Ung berkata, dalam hal ini Projek Pendaftaran Melecur Sarawak telah dimulakan dengan kerjasama Jabatan Kesihatan Negeri Sarawak pada September 2022.

“Projek ini bertujuan membolehkan pengumpulan data standard bagi semua kes lecur yang dirawat di 23 hospital di seluruh Sarawak.

“Data yang diperoleh daripada pendaftaran melecur ini boleh diedarkan dengan betul untuk menyediakan penjagaan yang terbaik untuk mangsa kecederaan melecur,” katanya.

Beliau berkata demikian pada Majlis Perasmian Simposium Pembedahan Plastik Borneo 2023 di sebuah hotel, hari ini.

Dalam pada itu, Dr Ngian juga berkata, pada masa ini HUS hanya mempunyai empat pakar pembedahan plastik tetapi perkhidmatan pembedahan plastik semakin meningkat.

“Pada 2022, seramai 1,512 pesakit telah dirawat dan sejumlah 390 pembedahan telah dilakukan oleh pakar pembedahan plastik melawat.” ujarnya.

Turut hadir, Ketua Jabatan Pembedahan Plastik dan Rekonstruktif Hospital Umum Sarawak Chai Koh Siang, Ketua Jabatan Perkhidmatan Pembedahan Plastik dan Rekonstruktif Malaysia Salina Ibrahim, Eksekutif Pembangunan Perniagaan Business Events Sarawak Stevenson Racha Ipoi dan Ketua Jururawat Matron Siswanita Main.

Oleh Mohd Neenatul Aizal

See author's posts


Covid-19: 1,179 lagi maut di Brazil

RIO DE JANEIRO: Angka korban Covid-19 di Brazil meningkat sebanyak 1,179 dalam tempoh 24 jam lalu, menjadikan jumlah keseluruhan yang maut seramai 17,971, kata Kementerian Kesihatan.

Agensi berita Sputnik melaporkan sebanyak 17,408 kes baharu direkodkan menjadikan keseluruhan kes 271,628.

Rekod sebelum ini menunjukkan jumlah kematian yang dicatatkan pada 12 Mei ialah 881 orang.

Pertubuhan Kesihatan Sedunia (WHO) mengisytiharkan Covid-19 sebagai pandemik pada 11 Mac.

Menurut WHO, jumlah kematian di seluruh dunia kini melebihi 316,000 orang, dengan jumlah kes melepasi 4.7 juta. – Bernama

See author's posts